Pelajar UM persoal survei kerajaan 78% pelajar tidak tertekan belajar dalam talian

Kesatuan Mahasiswa Universiti Malaya (KMUM) hari ini mempertikaikan survei yang dilakukan Jabatan Pengajian Tinggi (JPT) dan Agensi Kelayakan Malaysia (MQA), menggesa laporan soal kajian melibatkan 24,562 pelajar universiti itu dikeluarkan untuk penelitian awam.KMUM berkata kenyataan Menteri Pengajian Tinggi Noraini Ahmad pada 20 September di Dewan Rakyat yang mengatakan majoriti pelajar tidak tertekan menjalani pengajian dalam talian itu menimbulkan beberapa persoalan.“Beberapa soalan kritikal yang masih belum dijawab seperti metodologi apakah yang digunapakai bagi kajian tersebut? Siapakah respondennya? Adakah mereka mahasiswa yang menjalani pengajian di rumah ataupun di kampus?” soal KMUM dalam satu kenyataan hari ini.“Adakah mereka datang daripada golongan B40 atau yang lebih berkemampuan? Adakah kajian yang melibatkan seramai 24,562 orang mahasiswa ini sudah memadai untuk mewakili seluruh mahasiswa di Malaysia?“Persoalan ini tidak akan terjawab melainkan sebuah laporan soal selidik yang lengkap dikeluarkan untuk penelitian awam.”Menurut KMUM, jika kajian tersebut menunjukkan 78.4% mahasiswa tidak berasa tertekan, justeru bagaimana pula situasi baki peratusan itu yang tidak boleh diketepikan.Katanya, walaupun hanya seorang pelajar universiti mengalami tekanan, ianya sudah mencukupi bagi pihak berkaitan untuk memberikan perhatian kepada kesihatan emosi dan mental dalam kalangan mahasiswa.Berhubung sesi akademik baru yang akan bermula tidak lama lagi, KMUM menggesa agar pelan kontigensi dan polisi berkaitan disegerakan pelaksanaannya.“Adanya kes bunuh diri yang tidak diingini dalam kalangan mahasiswa baru-baru ini menjadi indikator bahawa isu ini adalah isu yang menekan dan penting. Pengalaman mahasiswa menjalani mod pengajian dalam talian amat bergantung kepada pelbagai faktor seperti fasiliti, ketercapaian sambungan internet, dan suasana sekitar,” kata kenyataan itu.Menurut KMUM pelajar universiti yang tidak mempunyai peranti digital dan internet stabil masih bergelut untuk menyesuaikan diri mereka dengan norma baru ketika ini selain masalah penginapan terus menjadi isu kerana wujud ketidaktentuan yang memberi kesan kepada keputusan mereka sama ada untuk menyewa rumah di sekitar kampus ataupun tidak.“Permasalahan ini semua menyumbang secara tidak langsung kepada kesihatan mental mahasiswa yang sekali lagi kami tegaskan, perlu diberi perhatian secukupnya.”


Ordinan darurat bukan untuk sekat kebebasan media, kritik kerajaan, kata menteri

Ordinan Darurat Kuasa-kuasa Perlu (No.2) 2021 yang berkuat kuasa semalam, bukan untuk menyekat kebebasan media dan menghalang mana-mana pihak mengkritik kerajaan, tegas Menteri Komunikasi dan Multimedia Saifuddin Abdullah.Sebaliknya beliau berkata, ia dilaksanakan untuk memerangi berita palsu berkaitan Covid-19 dan perintah darurat yang dikuatkuasakan kerajaan, ketika ini.“Ada banyak kritikan terhadap ordinan ini dan saya ingin beri penjelasan, yang tuduh kerajaan sekat kebebasan akhbar, sebenarnya tidak sama sekali kerana ordinan ini merujuk kepada berita palsu dalam dua isu sahaja iaitu Covid-19 dan darurat.“Kami akan bezakan antara kritikan kepada kerajaan dengan berita palsu, yang kita nak ambil tindakan ini berita palsu. Jadi saya harap semua orang termasuk ahli politik hargai apa yang kami lakukan, seandainya nak kritik menteri sebagainya, itu hak mereka dan pandai-pandai kami menjawab,” katanya kepada pemberita di Kuantan, hari ini.Beliau berkata demikian pada sidang media selepas menghadiri Majlis Pelancaran Program E-Tuisyen Parlimen Indera Mahkota dan Penyerahan Sumbangan Tablet Kepada Pelajar Sekolah di Dewan Atabara, di Kuantan.Ordinan itu memperuntukkan hukuman denda tidak lebih RM100,000 atau penjara tidak lebih tiga tahun atau kedua-dua sekali, manakala bagi kesalahan yang berterusan pula, denda yang dikenakan tidak lebih RM1,000 bagi setiap hari selama kesalahan itu berterusan, selepas sabitan.Ia terpakai kepada semua individu tanpa mengira kewarganegaraan dan walaupun kesalahan dibuat di luar Malaysia.Ordinan turut memberi definisi “berita tidak benar” termasuklah apa-apa berita, maklumat, data dan laporan keseluruhan atau sebahagiannya palsu yang berhubungan dengan Covid-19 atau proklamasi darurat, sama ada dalam bentuk rencana, visual atau rakaman audio atau dalam apa-apa bentuk lain, yang boleh menggambarkan perkataan atau idea.Ia terpakai kepada semua individu tanpa mengira kewarganegaraan dan walaupun kesalahan dibuat di luar Malaysia.Mengulas mengenai program hari ini, beliau berkata menerusi projek rintis E-Tuisyen pelajar di kawasan Parlimen itu, dapat mengikuti pembelajaran secara dalam talian di pusat internet komuniti dengan penglibatan 15 orang guru yang mengajar pelbagai subjek.Projek dengan kerjasama MSD Innovation Sdn Bhd itu, dijangka bermula sepenuhnya pada April ini dan akan memanfaatkan lebih ramai pelajar sekolah di kawasan parlimen itu.Terdahulu, Saifuddin menyampaikan 100 tablet kepada pelajar sumbangan daripada MYNIC Berhad dan Huawei.


Menteri ingatkan media patuhi syarat lesen

Kementerian Komunikasi dan Digital (KKD) tidak akan mengekang kebebasan pengamal media di negara ini untuk melaporkan berita.
Menteri Komunikasi dan Digital Fahmi Fadzil berkata bagaimanapun kebebasan itu seharusnya dimanfaatkan berlandaskan kepada syarat lesen dan undang-undang negara ini.
Beliau berkata perkara itu penting untuk dipatuhi semua pengamal media bagi mengelakkan penyebaran fitnah dan juga maklumat tidak sahih.
“Peringatan kepada semua pengamal media juga orang awam, kita (KKD) tidak kekang atau halang hak media untuk membuat sebarang laporan, hak media untuk menulis.
“Tapi kekangannya pertama ialah dari segi syarat yang terkandung di dalam lesen dan kedua adalah undang-undang sedia ada di negara ini yang perlu dipatuhi,” katanya kepada pemberita selepas melancarkan drama bersiri 26 episod bertajuk Cyber999 bagi siaran RTM di Angkasapuri hari ini.
Media baru-baru ini melaporkan Suruhanjaya Komunikasi dan Multimedia Malaysia (MCMC) membuka kertas siasatan terhadap stesen televisyen Awesome TV kerana kegagalan mematuhi peraturan lesen susulan satu laporan berita yang disifatkan sebagai tidak benar.
Sementara itu, mengulas mengenai situasi banjir yang melanda beberapa negeri ketika ini, Fahmi berkata beliau telah mengarahkan MCMC supaya memastikan capaian internet yang baik di setiap pusat pemindahan sementara (PPS).
Beliau berkata pemantauan rapi juga dibuat bagi mengenal pasti mana-mana menara telekomunikasi yang terkesan akibat banjir untuk segera dibaik pulih.
“Kita perlu teliti dan segera kerana isu yang kita lihat ialah tempat yang mungkin sebelum ini tidak berlaku banjir tetapi kali ini dinaiki air,” katanya.
Setakat pagi ini dilaporkan seramai 27,467 mangsa banjir ditempatkan di PPS di lima negeri iaitu Johor, Pahang, Negeri Sembilan, Sabah dan Melaka.


17 mayat mangsa banjir ditemui di Selangor

Korban banjir di Selangor kini meningkat kepada 17 orang termasuk seorang sukarelawan, kata Menteri Besar Amirudin Shari.Beliau berkata setakat 8 pagi ini, 10 mayat ditemui di Klang, tiga di Hulu Langat dan empat di Sepang.Beliau berkata punca kematian mereka sedang dikenal pasti sama ada disebabkan banjir atau faktor lain seperti mati akibat kekurangan ubat dan sebagainya.“Kerajaan negeri mengucapkan takziah kepada keluarga mangsa yang kehilangan mereka yang tersayang,” katanya pada satu sidang media hari ini.Susulan itu Amirudin berkata kerajaan negeri akan menyampaikan sumbangan RM10,000 kepada setiap keluarga mangsa yang kehilangan nyawa disebabkan tragedi itu dan RM1,000 kepada setiap keluarga yang terkesan akibat bencana banjir itu.Beliau berkata sehingga 8 pagi tadi, seramai 30,632 mangsa dari 4,672 keluarga ditempatkan di 203 pusat pemindahan sementara (PPS) di seluruh Selangor.“Angka sebenar mangsa dijangka meningkat disebabkan beberapa daerah masih menunjukkan peningkatan paras air iaitu di Kuala Langat, Kuala Selangor, dan Sepang serta mangsa-mangsa yang berjaya diselamatkan oleh pasukan penyelamat termasuk di Taman Sri Muda, Kampung Baru Hicom serta Bukit Changgang.Selain itu katanya ada mangsa yang memilih untuk tinggal di kediaman masing-masing dan mereka telah dimaklumkan segala risiko namun penduduk mengambil keputusan untuk tinggal di kediaman masing-masing kerana dirasakan masih lagi selamat.“Oleh itu selain usaha mengeluarkan mangsa banjir, kita memberi sumbangan bakul-bakul makanan untuk mereka masak untuk tempoh beberapa waktu,” katanya.Sementara itu katanya Tabung Ikhtiar Selangor Bangkit akan diwujudkan sebagai platform kepada rakyat Malaysia terutama syarikat swasta, individu dan syarikat berkaitan kerajaan untuk menyumbang kepada pemulihan kawasan yang terjejas dengan musibah banjir.“Sebagai komitmen awal, saya akan menyumbang sebulan gaji saya kepada tabung ini sebagai tanda permulaan proses pemulihan,” katanya.


Ringgit terus catat penurunan, dibuka rendah berbanding dolar AS

Ringgit dibuka rendah berbanding dolar AS hari ini, terus mencatatkan penurunan dari minggu lepas apabila tumpuan ramai pelabur beralih kepada mata wang selamat berikutan kemungkinan satu lagi kenaikan kadar oleh Rizab Persekutuan (Fed) Amerika Syarikat (AS), kata peniaga.
Pada 9.15 pagi, mata wang tempatan berada pada 4.4830/4860 berbanding dolar AS dari 4.4760/4795 pada Jumaat.
Dalam nota penyelidikan hari ini, MIDF Research berkata ringgit merosot sebanyak 0.7% kepada RM4.478 pada minggu ke minggu pada Jumaat lepas walaupun kemerosotan itu tidak begitu mendadak berbanding mata wang utama dan serantau lain.
“Pelonggaran dasar oleh People’s Bank of China baru-baru ini dan pada tahap tertentu, pertumbuhan yang lembap di China turut membawa kepada penyusutan nilai ringgit dan mata wang serantau,” katanya.
MIDF Research berkata minit mesyuarat Jawatankuasa Pasaran Terbuka Persekutuan (FOMC) pada 22 Julai lepas memberi petunjuk bahawa Fed terus komited untuk menurunkan inflasi kepada sasaran inflasi jangka panjang sebanyak 2.0%.
“Kenyataan terkini daripada penggubal dasar Fed turut menunjukkan bahawa satu lagi kenaikan kadar yang besar dijangka dipertimbangkan pada mesyuarat FOMC yang akan datang pada 22 September 2022,” katanya.
Sementara itu, ringgit diniagakan tinggi berbanding sekumpulan mata wang utama.
Unit tempatan meningkat berbanding euro kepada 4.4951/4981 dari 4.5069/5104 pada Jumaat lepas dan naik berbanding pound kepada 5.1949/1984 dari 5.3126/3167 sebelum ini.
Ia turut meningkat berbanding yen Jepun kepada 3.2642/2666 dari 3.2767/2795 pada Jumaat dan naik berbanding dolar Singapura kepada 3.2152/2178 dari 3.2225/2254 sebelum ini.


Penolakan terhadap tawaran Muhyiddin adalah manifestasi kegelojohan PH

Dengan pengumuman peletakan jawatan beliau semalam, maka berakhirlah jangka hayat pentadbiran Muhyiddin Mohd Yassin sebagai perdana menteri yang bermula pada 1 Mac 2020 setelah kejatuhan kerajaan Pakatan Harapan (PH) pada 24 Februari sebelumnya.Kisah Muhyiddin hampir sama dengan kisah Dr Mahathir Mohamad yang, setelah meletakkan jawatan sebagai perdana menteri, mengemukakan pelan untuk membentuk kerajaan perpaduan merentas jurang politik bagi kembali berkuasa tetapi ditolak oleh parti lain.Bezanya adalah tawaran kerajaan perpaduan Mahathir dibuat tatkala beliau telah kehilangan jawatan, diberi peluang untuk menjadi perdana menteri interim dan di dalam usaha beliau untuk membentuk sebuah kerajaan baru bagi menggantikan kerajaan PH yang sudah terkubur.Berlainan pula ceritanya dengan Muhyiddin yang bukan menawarkan kerajaan perpaduan yang memerlukan pembentukan barisan jemaah menteri yang datang daripada parti-parti yang berlainan ideologi atau daripada para profesional tatkala beliau sudah tidak lagi berkuasa.Sebaliknya tawaran Muhyiddin hanyalah tawaran perjanjian keyakinan dan pembekalan (CSA) berupa tujuh komitmen kepada parti-parti pembangkang sebagai tukaran kepada komitmen mereka untuk menyokong usul undi percaya kepada beliau selaku Perdana Menteri.Tawaran ini pula muncul ekoran tindakan 15 ahli Parlimen Umno menarik sokongan kepada Muhyiddin dan kerajaan PN sekali gus menimbulkan keraguan tentang keabsahan beliau sebagai perdana menteri dan kedudukan kerajaan PN sebagai kerajaan yang memerintah.Tujuan Muhyiddin mengemukakan tawaran ini pula adalah untuk membolehkan kerajaan terus berfungsi di waktu pandemik dengan sokongan bi-partisan di Parlimen selain untuk tidak membiarkan kumpulan kleptokrat memerintah jika kemelut politik tidak diselesaikan segera.Pemberian tawaran CSA ini adalah satu langkah amat berani yang diambil oleh Muhyiddin, setelah berunding dengan rakan-rakan beliau di dalam kabinet dan pimpinan parti-parti dalam Kerajaan PN, memandangkan kepada suasana permusuhan yang ditunjukkan kepada beliau.Pastinya pemberian tawaran CSA ini dibuat setelah diambil kira perhitungan untung rugi kepada kerajaan, rakyat dan negara, apa lagi bila dikatakan bahawa pihak yang mula-mula mencadangkannya adalah beberapa ahli Parlimen daripada parti-parti pembangkang sendiri.Pemberian tawaran CSA ini juga dikira munasabah bila difikirkan bahawa bila tindakan sama dibuat di Perak oleh menteri besarnya dari Umno Saarani Mohamad, pada Disember 2020 lalu ia disambut baik oleh parti-parti pembangkang dan pertubuhan-pertubuhan sivil.Ia juga dikira rasional kerana tempoh dua bulan akan datang adalah amat genting di mana kerajaan merancang untuk mencapai imuniti kelompok pada bulan Oktober dan sasaran ini tidak akan tercapai jika negara terganggu dengan kemelut politik yang tidak berkesudahan.Tujuh komitmen yang Muhyiddin tawarkan juga adalah menarik dan boleh memastikan kepentngan rakyat terjaga, meliputi perkara-perkara yang pernah parti-parti pembangkang perjuangkan di samping tidak menggadaikan prinsip perjuangan mana-mana parti, iaitu:1. Komitmen untuk memberi peruntukan tahunan yang sama kepada semua Ahli Parlimen tanpa mengira parti politik2. Komitmen untuk membuat penambahbaikan substantif Pelan Pemulihan Negara berdasarkan input dan cadangan yang diperolehi daripada libat urus Menteri Kewangan dengan pelbagai pihak termasuk pimpinan parti pembangkang3. Komitmen untuk membentangkan di Parlimen suatu rang undang-undang pindaan Perlembagaan untuk menghadkan tempoh jawatan perdana menteri kepada dua penggal sahaja dan rang undang-undang anti-lompat parti.4. Komitmen untuk memperkukuhkan reformasi parlimen dengan memastikan jumlah ahli Parlimen kerajaan dan pembangkang yang menganggotai Jawatankuasa Pilihan Khas Parlimen adalah lebih seimbang.5. Komitmen untuk melaksanakan Undi 18 tanpa menunggu pelaksanaan pendaftaran automatik yang akan mengambil masa.6. Komitmen untuk merundingi terlebih dahulu dengan semua ahli Parlimen rang undang-undang termasuk rang undang-undang perbekalan yang akan dibentangkan di Parlimen.7. Komitmen untuk memberikan saraan dan kemudahan yang setara dengan seorang menteri kanan kepada ketua pembangkang.Malangnya, di sebalik menyahut jemputan Muhyiddin supaya untuk membincangkan cadangan-cadangan ini, parti-parti pembangkang di dalam PH khususnya terus sahaja mengeluarkan kenyataan media melalui majlis presidennya yang menempelak tawaran itu.Yang menjadi perhatian utama mereka bukanlah membincangkan isi tawaran Muhyiddin ini tetapi mempolitikkannya dengan mendakwa ia adalah pengakuan terbuka bahawa beliau telah hilang sokongan majoriti ahli Dewan Rakyat yang mewajibkan beliau meletakkan jawatan.Penolakan serta-merta Majlis Presiden PH terhadap tawaran Muhyiddin ini merupakan satu manifestasi kepada kegelojohan PH di dalam membuat keputusan sekali gus menonjolkan obsesi PH untuk merampas kuasa walhalnya belum tentu kuasa akan menjadi milik mereka.Jika para pemimpin PH benar-benar ikhlas, mereka sepatutnya menimbangkan secara rasional tawaran Muhyiddin di dalam mesyuarat parti-parti komponen di samping menunjukkan kematangan berpolitik dengan sekurang-kurangnya memberikan tawaran balas ke atasnya.Para pemimpin PH seharusnya menunjukkan secara telus dan terbuka kepada rakyat apakah yang dikatakan perancangan lebih baik yang mereka ada untuk dibandingkan dengan tawaran Muhyiddin tetapi ia tidak berlaku di mana tiada sebarang penjelasan pun diberi mengenainya.Menyedihkan sekali reaksi PH dan parti-parti pembangkang lain ini yang sekali gus menjadi bukti jelas betapa para pemimpinnya tidak benar-benar ikhlas untuk menjaga kepentingan rakyat sebaliknya hanya mahu mengejar kuasa sehingga menolak mentah-mentah tawaran ini.Tiada apa pun yang perlu dikesalkan oleh Muhyiddin bila tawaran beliau ini ditolak, malah ia sebaliknya akan tercatat dalam lipatan sejarah sebagai satu tanda kerendahan hati dan keikhlasan beliau untuk benar-benar memastikan kepentingan rakyat dan negara terjaga.Sesungguhnya perletakan jawatan Muhyiddin adalah satu tindakan bermaruah yang menjadi bukti bahawa beliau bukan gila kuasa dan, jika perdana menteri baru datang dari pendokong PN juga, bukan dari pendokong PH, seperti diperkata maka PH-lah yang perlu menyesal.Muhyiddin akan dikenangi sebagai seorang Perdana Menteri yang bertungkus-lumus memerangi musibah Covid-19 tetapi terpaksa berundur di saat bayang-bayang kejayaan sudah terlihat ekoran sikap tidak berkompromi beliau ke atas prinsip kedaulatan undang-undang.Kamarul Zaman Yusoff adalah pensyarah kanan di Kolej Undang-Undang, Kerajaan dan Pengajian Antarabangsa (Colgis), Universiti Utara Malaysia (UUM).* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Kes harian lepasi 1,800 jangkitan, 3 lagi terkorban

1,873 kes baru Covid-19 direkodkan semalam menjadikan jumlah keseluruhan sebanyak 4,870,275 kes.
Sebanyak 1,515 pesakit turut dilaporkan sembuh, menjadikan jumlah keseluruhan kes sembuh sebanyak 4,810,424.
Ketika ini, 23,425 kes aktif direkodkan di mana 22,360 atau 95.5% daripadanya menjalani kuarantin kendiri.
Tiada pesakit di pusat kuarantin sementara dan 1,002 (4.4%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 43 kes dan 12 daripadanya memerlukan bantuan alat pernafasan.
Tiga kematian dilaporkan menjadikan kes keseluruhan sebanyak 36,426 orang.


Saya sedia lepas jawatan, kata Muhyiddin selepas kekalahan PRN Johor

Pengerusi Perikatan Nasional (PN) Muhyiddin Yassin sedia melepaskan jawatannya dalam gabungan itu selepas prestasi dalam Pilihan Raya Negeri (PRN) Johor hari ini.Katanya, kedudukannya itu ditentukan oleh parti-parti komponen mengikut lunas demokrasi.“Saya bersedia lepaskan jawatan bila-bila masa, kerana kedudukan saya atas persetujuan parti-parti komponen.“Kalau menang saya bertanggungjawab, kalah pun saya bertanggungjawab,” katanya pada sidang media di Bilik Gerakan Utama PN di Senai, Johor malam ini.Ia susulan prestasi tidak memberangsangkan blok itu pada PRN Johor yang menyaksikan gabungan itu hanya memenangi tiga kerusi.PN memperoleh kerusi DUN Maharani, Endau dan Bukit Kepong.Ini kekalahan kali kedua PN selepas PRN Melaka.Namun menurut ahli Parlimen Pagoh itu, PN berjaya melakukan “in-road” dan mendapat “traction” di sesetengah kawasan meskipun merupakan parti baru.Ditanya mengenai prospek pembubaran Parlimen, Muhyiddin berkata Ismail Sabri Yaakob selaku perdana menteri diharap dapat berbincang mengenai perkara itu dengan PN sebelum membuat apa-apa keputusan.


GRS ada cara sendiri satukan parti tempatan di Sabah, kata Hajiji

Semua pihak perlu memberikan ruang secukupnya kepada Gabungan Rakyat Sabah (GRS) untuk menimbang kemasukan parti tempatan di negeri itu ke dalam gabungan politik tersebut.Pengerusinya Hajiji Noor berkata GRS sedang menimbang perkara itu dengan teliti sebelum membuat keputusan sama ada menerima parti terbabit atau sebaliknya.“Kita mempunyai perancangan di dalam GRS, bagilah peluang, bukan terus kita (terima kemasukan parti),” katanya kepada pemberita selepas merasmikan Pesta Koko Sabah 2022 semalam.Ketua menteri Sabah itu berkata GRS juga mempunyai cara tersendiri dalam usaha menyatukan parti tempatan bagi memastikan semua pihak dapat bersama duduk semeja membangunkan Negeri Di Bawah Bayu.Semalam, Naib Presiden Pertubuhan Kinabalu Progresif Bersatu (Upko) Ewon Benedick mempersoal “cakap-cakap” GRS mahu menyatukan semua parti politik tempatan Sabah namun tidak menerima keanggotaan Parti Kesejahteraan Demokratik Masyarakat (KDM), Parti Cinta Sabah (PCS) dan Parti Demokratik Liberal (LDP).GRS dianggotai Bersatu Sabah, Parti Bersatu Sabah (PBS), Parti Solidariti Tanah Airku (STAR), Parti Progresif Sabah (SAPP) dan Pertubuhan Kebangsaan Sabah Bersatu (Usno) yang menjalin kerjasama bersama Barisan Nasional (BN) bagi mentadbir negeri itu.


China beri amaran kepada AS hentikan penindasan atau berdepan risiko 'konflik'

Amerika Syarikat (AS) harus mengubah sikap "terpesong" terhadap China atau "konflik dan konfrontasi" akan menyusul, kata menteri luar China pada Selasa, sambil mempertahankan pendiriannya terhadap perang di Ukraine dan hubungan rapatnya dengan Rusia.
AS terlibat dalam penindasan dan pembendungan China daripada terlibat dalam persaingan yang adil berdasarkan peraturan, kata Menteri Luar Qin Gang pada sidang akhbar di luar mesyuarat tahunan Parlimen di Beijing.
"Persepsi dan pandangan AS terhadap China sangat diputarbelitkan," kata Qin, pembantu dipercayai Presiden Xi Jinping dan duta China di Washington.
"Ia menganggap China sebagai saingan utamanya dan cabaran geopolitik yang paling berbangkit. Ini umpama meletakkan sesuatu yang salah pada awalnya."
Hubungan antara kedua-dua kuasa besar itu tegang selama bertahun-tahun berikutan beberapa isu termasuk Taiwan, perdagangan dan baru-baru ini perang di Ukraine, tetapi ia bertambah buruk bulan lalu selepas AS menembak jatuh belon udara panas di Pantai Timur AS yang dikatakan sebagai alat pengintipan China.
AS berkata negara itu sedang mewujudkan pagar untuk hubungan dan tidak mencari konflik tetapi Qin berkata apa yang dimaksudkan dalam amalannya ialah China tidak sepatutnya bertindak balas dengan kata-kata atau tindakan apabila difitnah atau diserang.
"Itu mustahil," kata Qin pada sidang akhbar pertamanya sejak menjadi menteri luar pada akhir Disember lalu.
Ulasan Qin menyamai nada keras pendahulunya, Wang Yi, kini diplomat paling kanan China selepas dilantik sebagai pengarah Pejabat Suruhanjaya Hal Ehwal Luar pada awal tahun.
"Jika AS tidak menekan brek, dan terus memecut ke laluan yang salah, tiada pagar yang boleh menghalang kegelinciran, yang akan menjadi konflik dan konfrontasi, dan siapa yang akan menanggung akibat bencana?"
Di Washington, John Kirby, jurucakap keselamatan negara Rumah Putih, menepis kritikan itu dan berkata Amerika Syarikat tidak mahu berkonfrontasi dengan Beijing.
"Kami mencari persaingan strategik dengan China. Kami tidak mencari konflik," kata Kirby kepada pemberita.
"Kami berhasrat untuk bersaing dan kami berhasrat untuk memenangi pertandingan itu dengan China tetapi kami benar-benar mahu mengekalkannya pada tahap itu."
Pegawai AS sering bercakap tentang mewujudkan pagar dalam hubungan dua hala untuk mengelakkan ketegangan daripada meningkat menjadi krisis.
Qin menyamakan pertandingan China-AS seperti perlumbaan antara dua atlet Olimpik.
“Sekiranya satu pihak memberi fokus yang terbaik, sentiasa cuba menjerumuskan pihak yang lain, malah sehingga tahap mereka mesti memasuki Paralimpik, maka ini bukan persaingan yang adil,” katanya.


KKM buat penilaian semula peniaga burger dikompaun RM50,000

Kementerian kesihatan (KKM) akan membuat penilaian semula terhadap kes seorang peniaga burger di Kelantan yang dikompaun RM50,000, sama ada diberi pengurangan atau pengecualian, kata Menteri Kesihatan Dr Adham Baba.Beliau berkata KKM amat prihatin serta memandang serius kes berkenaan dan meminta peniaga terbabit tampil mengemukakan permohonan rayuan terhadap kompaun itu secepat mungkin.“KKM melihat kes ini sebagai kes terkhusus dan perlu ditangani segera.“Untuk itu, KKM akan membuat penilaian semula bagi mempertimbangkan sama ada akan diberikan pengurangan atau pengecualian sekiranya didapati ada asas yang munasabah,” katanya dalam satu kenyataan hari ini berhubung isu kompaun RM50,000 terhadap peniaga burger kerana berniaga melebihi waktu ditetapkan.Tular di media sosial seorang peniaga burger dikenakan kompaun RM50,000 kerana berniaga di hadapan rumahnya pada kira-kira 11 malam.Adham berkata tujuan KKM menguatkuasakan undang-undang dan mengenakan kompaun adalah untuk mendidik dan bukannya menghukum semata-mata.Katanya, mereka yang dikompaun sentiasa diberikan peluang untuk mendapat keadilan dan dibenarkan mengemukakan rayuan mengikut mekanisme yang disediakan.Di Kota Bharu, Ketua Polis Kelantan Shafien Mamat berkata pihaknya akan memanggil semua pemilik premis yang dikenakan kompaun termasuk seorang peniaga burger yang diberi notis kompaun RM50,000 sehingga tular di media sosial sejak semalam.Shafien berkata tujuan memanggil pemilik-pemilik premis berkenaan ialah untuk menawarkan nilai kompaun mengikut garis panduan (Penetapan Nilai Tawaran Kompaun dan Kadar Pengurangan Kompaun) yang ditetapkan bagi kesalahan di bawah Akta 342 dan peraturan di bawahnya.


Khairy layak jadi PM pada masa akan datang, kata Ismail

Perdana Menteri Ismail Sabri Yaakob hari ini menyifatkan Menteri Kesihatan Khairy Jamaluddin memang layak untuk diangkat menjadi perdana menteri pada masa akan datang.
Penyandang kerusi Parlimen Bera itu berkata apa yang diperlukan oleh calon Parlimen Sungai Buloh itu ialah mendapatkan sokongan daripada parti dan Barisan Nasional (BN) serta menang pada pilihan raya umum pada satu masa nanti.
"Okey, memang KJ (Khairy Jamaluddin) kata itu (hasrat jadi PM dan memimpin Umno) bukan untuk sekarang (tetapi) untuk masa akan datang. Memang dia layak untuk menjadi Perdana Menteri akan datang, kalau menang pilihan raya, dapat sokongan daripada parti, tentu sahaja KJ (Khairy Jamaluddin) salah seorang yang layak diangkat sebagai Perdana Menteri suatu masa nanti," katanya.
Beliau berkata demikian kepada pemberita ketika ditemui selepas majlis ramah mesra Perdana Menteri bersama warga Parlimen Ayer Hitam di Kompleks Balai Orang Ramai, Taman Suria, Ayer Hitam hari ini.
Turut hadir pada majlis itu ialah Presiden MCA yang juga penyandang kerusi Parlimen Ayer Hitam Wee Ka Siong, Pengerusi Barisan Nasional Johor Hasni Mohammad dan juga Menteri Besar Johor Onn Hafiz Ghazi.
Ismail berkata demikian ketika mengulas mengenai kenyataan penyandang kerusi Parlimen Rembau itu yang menyuarakan hasrat untuk memimpin Umno dan seterusnya menjadi Perdana Menteri satu hari nanti, dalam satu ceramah umum di Taman Saujana Utama, Sungai Buloh, malam tadi.
Khairy dipetik oleh media sebagai berkata sekiranya pengundi Sungai Buloh boleh mengundinya sekali gus memenangi kerusi parlimen itu, beliau bukan hanya akan membela nasib masyarakat di sana tetapi juga memimpin negara pada satu hari nanti.


Pasaran hartanah kekal stabil dalam tempoh pandemik

Pasaran Hartanah menunjukkan petanda ketahanan, berdasarkan laporan terkini Indeks Pasaran Hartanah PropertyGuru Malaysia (MPMI) tidak mencatatkan perubahan pada keseluruhan harga permintaan bagi suku akhir 2020 walaupun terkesan dengan impak ekonomi disebabkan pandemik Covid-19 yang masih berlanjutan.Dalam laporan yang dikeluarkan hari ini, ia secara keseluruhan mengatakan permintaan harga kekal pada 88.60 mata dalam suku ketiga (Q3) dan keempat (Q4) tahun lepas.PropertyGuru mengatakan situasi ini mungkin rentetan daripada program vaksinasi Covid-19 yang dilancarkan oleh Perdana Menteri Muhyiddin Yassin semalam.Pengurus negara, Sheldon Fernandez mengatakan secara keseluruhan pasaran hartanah dijangka bertambah baik pada 2021, khususnya pada separuh kedua tahun ini.Katanya pandangan itu disokong ramalan pertumbuhan ekonomi sebanyak 5.1% dan keputusan Bank Negara Malaysia untuk mengekalkan Kadar Dasar Semalaman (OPR) pada 1.75%, dengan kemungkinan ia akan diturunkan lagi.“Perlu untuk terus berhati-hati bahawa sekarang bukanlah waktu ‘biasa’, dan sebarang situasi Covid-19 bertambah buruk akan menjejaskan semua sektor ekonomi,” katanya dalam satu kenyataan.MPMI mengumpul dan mengindeks data daripada lebih 450,000 senarai di dalam PropertyGuru.com.my.Laporan itu mendapati keseluruhan bekalan tahunan terus meningkat sebanyak 0.98% tahun ke tahun (YoY), dengan bekalan stok hartanah beransur-ansur kembali memasuki pasaran walaupun terdapat gangguan berkaitan pandemik.“Penting juga untuk disebut yang jumlah bekalan suku tahunan yang turun naik atau tidak konsisten sepanjang musim pandemik menggambarkan pembatasan aktiviti komersial.Ini disebabkan oleh pengetatan dan pelonggaran peraturan kawalan pergerakan, dan bukannya faktor asas permintaan-penawaran yang biasanya menentukan pergerakan pasaran,” tambah Sheldon.Menurut laporan MPMI pasaran hartanah di Selangor menunjukkan peningkatan positif sebanyak 0.84%, menandakan wujudnya potensi harga permintaan kembali semula ke zon positif pada 2021.Kata syarikat itu, Selangor berada dalam “posisi kukuh untuk terus bertahan” walaupun terdapat ketidaktentuan ekonomi yang akan terus menyekat tingkah laku pembeli dalam beberapa bulan akan datang.“Orang ramai akan terus membanjiri pusat ekonomi negara dan negeri paling padat penduduk itu untuk mencari peluang pekerjaan,” katanya.Sementara itu di Kuala Lumpur, laporan MPMI menunjukkan permintaan harga merosot sebanyak 1.80% sukuk e suku (QoQ), kerana banyak pasaran hartanah terkemuka di kawasan metropolitan berdepan tekanan penurunan secara berterusan disebabkan penyusutan tarikan antarabangsa.Dalam pasaran utama lain seperti Pulau Pinang, harga permintaan mengalami penyusutan sebanyak 0.78% QoQ.Bagaimanapun laporan itu mengatakan dengan perubahan harga minimum yang jarang melangkaui tanda aras 2% YoY sejak dua tahun lepas, Pulau Pinang cenderung untuk menjadi antara pasaran utama pertama yang kembali ke zon harga positif sebaik ekonomi mula pulih.Di selatan, harga permintaan di Johor jatuh sebanyak 0.83% QoQ disebabkan negeri ini terus berdepan dengan isu besar ketidaksepadanan hartanah, yang pada awalnya dibina menyasarkan pembeli antarabangsa di bawah rancangan Iskandar Malaysia.PropertyGuru mengatakan sebahagian besar bekalan terus melepasi julat harga pembeli tempatan, disifatkan penganalisis pasaran sebagai masalah jangka panjang yang memerlukan masa bertahun-tahun untuk selesai.Lantaran itu, harga permintaan di Johor mencatat penurunan terbesar antara empat wilayah utama dari perspektif tahunan, jatuh sebanyak 4.92% YoY.“Rangkumannya, pasaran hartanah akan ditentukan oleh ‘penggerak’ dan ‘penunggu’ pada tahun-tahun mendatang, dengan ada antara mereka akan bergerak masuk ke dalam pasaran untuk memanfaatkan kewujudan situasi menggalakkan, yang lain pula akan terus menunggu untuk lanjutan kejatuhan harga atau situasi kewangan yang lebih stabil,” kata Fernandez.“Kami juga menjangkakan lonjakan awal dalam aktiviti transaksi pada 2021, apabila pembeli bergegas untuk memanfaatkan inisiatif Pemilikan Rumah Mampu Milik yang berakhir pada 31 Mei 2021 disebabkan harga semasa dan kadar faedah yang rendah.”


Warisan Plus guna 3 logo untuk PRN Sabah

Warisan Plus akan menggunakan tiga logo semasa bertanding pada pilihan raya negeri Sabah bulan ini, kata Presiden Warisan Mohd Shafie Apdal hari ini.Beliau berkata tiga logo tersebut ialah Warisan, Upko dan PKR.Logo Warisan akan digunakan Warisan sendiri, DAP dan Amanah manakala calon-calon Upko dan PKR akan mengunakan logo masing-masing, kata beliau ketika mengumumkan perkara demikian di Pusat Konvensyen Antarabangsa Sabah (SICC) di Kota Kinabalu.Shafie berkata setakat ini Warisan, DAP, Upko dan Amanah akan bertanding di 66 kerusi manakala selebihnya akan ditandingi PKR yang akan membuat pengumuman mengenai perkara itu kemudian.Warisan mendapat 46 kerusi, Upko (12 kerusi), DAP (tujuh kerusi),  PKR (tujuh kerusi) dan Amanah (satu kerusi), menyaksikan mereka bertanding di kesemua 73 kerusi DUN Sabah.Shafie yang juga ketua menteri akan mempertahankan kerusi DUN Senallang.Dua orang bekas menteri pusat adalah antara 66 calon tersebut dan mereka ialah bekas menteri perdagangan antarabangsa dan industri Darell Leiking dan bekas menteri pelancongan Mohamaddin Ketapi.Kedua-dua mereka akan bertanding di bawah tiket Warisan dengan Darell yang juga ahli Parlimen Penampang akan beradu di kerusi Moyog yang terletak dalam Parlimen Penampang manakala Mohamaddin di kerusi baru Segama.Majlis itu turut dihadiri Pengerusi PKR Sabah Christina Liew, Pengerusi DAP Sabah Frankie Poon, Pengerusi Upko Madius Tangau dan Pengerusi Amanah Sabah Lahirul Latigu.Shafie dalam ucapannya berkata adalah penting kepada gabungan itu meletakkan calon yang boleh bekerja dan menang untuk rakyat serta membentuk pasukan yang besar untuk kekal mentadbir negeri ini.“Sabah ini perlu kita pertahankan. Kita perlu berkhidmat kepada rakyat. PRN ini amat mencabar, cabarannya bukan hanya dari luar sahaja.“Orang pilih kita bukan pasal duit, tapi boleh ubah jauh lebih baik. Saya terapkan nilai-nilai tinggi untuk ubah masyarakat. Kerana itu amat penting kita letak calon yang tepat,” kata Shafie diikuti dengan tepukan gemuruh.Suruhanjaya Pilihan Raya (SPR) menetapkan 26 Sept sebagai hari mengundi manakala penamaan calon Sabtu ini.


150 pemohon suaka dihantar pulang ke Myanmar walau berdepan bahaya, kata sumber

Malaysia menghantar pulang 150 warga Myanmar bulan ini, termasuk bekas pegawai tentera laut yang memohon suaka, selain merancang untuk menghantar lebih ramai lagi ketika mereka berdepan risiko ditahan di negara itu, kata empat sumber yang mengetahui perkara itu.
Penghantaran kesemua mereka tetap dijalankan walaupun Malaysia merupakan negara yang turut mengecam keganasan yang berlaku di Myanmar sejak tentera menggulingkan kerajaan yang dipimpin pemenang Hadiah Nobel Aung San Suu Kyi tahun lalu bagi menyekat tentangan terhadap pentadbiran junta.
Pihak berkuasa Malaysia menahan enam bekas pegawai tentera laut bulan lalu dan menghantar mereka pulang menggunakan kapal terbang pada 6 Oktober, kata sumber kepada Reuters.
Sekurang-kurangnya seorang pegawai, Kyaw Hla, dan isterinya, Htay Htay Yee, telah ditahan sebaik tiba di bandar utama Myanmar, Yangon, kata sumber lagi.
Pasangan itu dihantar pulang dari Malaysia kerana gagal mendapatkan dokumen yang sah, katanya.
Menurut sumber, sekurang-kurangnya tiga daripada bekas pegawai itu dan Htay Htay Yee memohon perlindungan daripada agensi pelarian PBB dan telah memohon kad yang menyatakan mereka adalah pelarian Myanmar.
Jurucakap junta Myanmar tidak memberikan sebarang maklum balas ketika dihubungi untuk mendapatkan ulasan.
Dalam sebuah hantaran Facebook, Kedutaan Myanmar di Malaysia berkata bahawa 150 warga Myanmar telah dihantar pulang dengan pesawat pada 6 Oktober dengan kerjasama imigresen Malaysia.
Bagaimanapun, ia tidak menyatakan bahawa sebahagian daripada kumpulan itu adalah termasuk bekas pegawai tentera laut Myanmar.
Jabatan Imigresen Malaysia, Kementerian Luar dan Pejabat Perdana Menteri juga tidak memberikan sebarang ulasan mengenainya.
Pesuruhjaya tinggi PBB bagi Pelarian (UNHCR) tidak menyatakan sama pihaknya telah menerima permohonan suaka daripada mereka yang dihantar pulang namun menjelaskan pihaknya "amat bimbang" dengan perkembangan terbaru itu.
"Bukan sahaja di Malaysia tetapi di rantau ini, orang yang melarikan diri dari Myanmar mesti dibenarkan masuk ke wilayah jirannya untuk mendapatkan suaka dan dilindungi daripada sebarang penindasan,” katanya dalam satu kenyataan kepada Reuters.
“Rakyat Myanmar, yang sudah berada di luar negara, tidak boleh dipaksa pulang apabila mereka memohon perlindungan antarabangsa."
Agensi PBB itu bagaimanapun tidak mengulas mengenai bahaya yang bakal dihadapi oleh pelarian Myanmar yang dihantar pulang ke tanah air mereka.


Pengurusan kewangan pandemik penting demi kelangsungan hidup

Mengetahui cara terbaik untuk berbelanja, berjimat dan melabur wang bukan satu isu besar sebelum ini, namun krisis pandemik Covid-19 yang melanda menyebabkan pengurusan kewangan kebanyakan rakyat Malaysia kini menjadi kucar-kacir.Keadaan pandemik itu kini memaksa orang ramai untuk mengakui celik kewangan sebagai satu kemahiran penting supaya bersedia menghadapi sebarang kemungkinan terutama ketika krisis berlaku, sama ada di peringkat global ataupun peribadi.Celik kewangan membawa maksud mengetahui bila perlu membuat keputusan rasional dan bertanggungjawab dalam pengurusan kewangan peribadi, dan kunci utamanya adalah kesedaran mewujudkan dana tabungan kecemasan.Orang ramai perlu sedar agar tidak berbelanja secara terburu-buru sehingga boleh menyebabkan diri menjadi papa kedana, tidak perlu juga mempunyai simpanan menggunung atau sebaliknya melakukan pelaburan, menyebabkan kehilangan segalanya dalam sesuatu perjanjian atau ditipu.Satu kaji selidik Celik Kewangan Malaysia RinggitPlus 2020 yang dikeluarkan minggu ini mendedahkan tabiat kewangan rakyat Malaysia hampir tidak berubah dalam tempoh sama tahun lepas.Hampir separuh daripada respoden mengatakan mereka masih lagi berbelanja mengikut pendapatan diperoleh atau lebih, manakala baki responden mendedahkan mereka berkemungkinan tidak mampu bertahan lebih dari tiga bulan menggunakan simpanan sekiranya hilang pekerjaan.Lebih 60% daripada mereka yang berusia 35 tahun ke bawah tidak mengetahui wujudnya skim menstruktur dan menjadualkan semula hutang walaupun langkah sementara seperti moratorium dan bantuan bayaran semula pinjaman dilaksanakan ketika tempoh pandemik.Kaji selidik itu turut mendedahkan 70% rakyat Malaysia mengatakan simpanan Kumpulan Wang Simpanan Pekerja (KWSP) mereka mungkin tidak mencukupi apabila mereka bersara, 45% daripada mereka turut berkata masih belum ada sebarang perancangan kewangan persaraan.Bukti itu jelas menunjukkan ramai dalam kalangan rakyat hidup dalam keadaan sekadar cukup makan sepanjang hayat dan mungkin sekali atau langsung tidak pernah berfikir mengenai pengurusan kewangan peribadi mereka.Satu kaji selidik Celik Kewangan Malaysia RinggitPlus 2020 yang dikeluarkan minggu ini mendedahkan tabiat kewangan rakyat Malaysia hampir tidak berubah dalam tempoh sama tahun lepas.Akan tetapi bukan semuanya salah mereka.Kata kaji selidik itu, “Di sebalik setiap golongan dewasa menerima impak kewangan tanpa mengira profesion, kita tidak cukup diajar ketika berada di sekolah dengan cara betul atau wajib. Celik kewangan kurang diberi perhatian berbanding mata pelajaran matematik dan sains, tetapi sekurang-kurangnya ia perlu mendapat perhatian setara seperti mata pelajaran sejarah, geografi dan seni. ”“Tingkah laku kewangan yang bertanggungjawab sangat penting buat kita semua, kerana jika berlaku sesuatu yang buruk, anda semestinya tidak mahu melihat diri jatuh miskin,” Izlin Ismail memberitahu MalaysiaNow.Pensyarah perbankan Universiti Malaya itu menekankan betapa perlunya mewujudkan penampan kewangan bagi membolehkan orang ramai melakukan dengan lebih baik daripada sekadar hidup nyawa-nyawa ikan dalam satu krisis berpanjangan, tetapi beliau sedar bercakap lebih mudah daripada melakukannya.“Ramai dalam kalangan rakyat negara ini hidup dengan gaji yang rendah, mereka mungkin tidak memiliki sebarang simpanan untuk memulakannya, tidak mampu membina penampan kewangan kerana mereka tidak boleh berbuat demikian.”Beliau memberi amaran jika golongan dewasa mula berhutang mereka mungkin sukar untuk keluar daripadanya. “Kita perlu diajar sejak dari usia muda betapa penting perancangan kewangan dan memiliki bajet,” tegasnya.Izlin pernah melatih guru-guru untuk menjalankan program celik kewangan untuk pelajar sekolah, dengan setiap kursus disesuaikan dengan kumpulan umur.Dalam kebanyakan kes, pelajar daripada keluarga berpendapatan rendah yang mengikuti kursus itu menjadi begitu mahir sehingga mula memberi nasihat kepada ibu bapa mereka bagaimana untuk menerap tabiat kewangan lebih baik.Izlin berkata tidak semestinya betul, golongan berpendapatan rendah yang tinggal di luar bandar memerlukan lebih pengetahuan celik kewangan berbanding penduduk bandar berpendapatan sederhana.“Saya pernah melakukan penyelidikan mengenai keterdedahan kewangan pengguna dengan fokus kepada hutang. Hutang itu sendiri bukan masalah besar, tetapi hutang yang berlebihan – di mana anda tidak mampu membayar hutang – tidak dapat dilihat dalam golongan luar bandar berpendapatan rendah kerana mereka tidak miliki hutang secara formal. Apa yang mereka ada sekadar hutang tidak formal, di mana mereka meminjam daripada ahli keluarga dan rakan-rakan,” katanya.“Masalahnya bukan soal berapa banyak hutang anda ada, tetapi adakah anda mampu membayarkan jika ia meningkat. Implikasi jangka panjang akibat hutang berlebihan boleh menyebabkan gangguan sosial ketika ekonomi terganggu, seperti sekarang ini.“Dalam tempoh pandemik, anda boleh lihat bagaimana orang ramai mula mengeluarkan simpanan mereka,” katanya.“Apabila simpanan itu habis, kemudian apa pula? Berapa lama kita boleh bergantung kepada kerajaan untuk membantu?”Sama seperti hasil soal selidik RinggitPlus, “Apabila ekonomi kita pulih, rakyat Malaysia diharap untuk memandang lebih serius mengenai pengurusan kewangan mereka supaya kita lebih bersiapsiaga dengan menyediakan payung sebelum hujan.”


63 korban Covid direkod, jumlah keseluruhan cecah 30,063

Sebanyak 63 lagi kematian akibat Covid-19 dilaporkan pada 22 November, menjadikan jumlah keseluruhan korban di seluruh negara sebanyak 30,063.Menurut data Github kementerian kesihatan, 13 daripada kes dicatat semalam merupakan kematian sebelum tiba ke hospital (BID).Selangor mencatatkan jumlah kematian tertinggi sebanyak 14 atau 22.2%, diikuti Johor (11) dan Sabah (9).Perak dan Terengganu melaporkan tujuh kematian masing-masing, Kuala Lumpur dan Kedah dengan empat kes masing-masing, sementara Kelantan dan Sarawak masing-masing dua kes.Melaka, Negeri Sembilan dan Pahang masing-masing mencatatkan satu kematian manakala tiada kematian dilaporkan di Perlis, Pulau Pinang, Labuan dan Putrajaya.Sebanyak 4,885 kes baru dilaporkan semalam, menjadikan jumlah keseluruhan kepada 2,591,486.Setakat semalam, terdapat 67,986 kes aktif Covid-19 dilaporkan sementara 5,628 pesakit pulih.


Kerajaan gagal adalah naratif ciptaan makhluk asing gila kuasa

Beberapa negara seperti Thailand, Indonesia dan Vietnam mula melaksanakan perintah berkurung, darurat dan kawalan pergerakan lebih ketat mulai minggu ini sebagaimana yang telah Malaysia lakukan apabila varian baru Covid-19 dikesan sudah menular masuk ke negara masing-masing baru-baru ini.Kawasan Greater Bangkok yang menyumbang kira-kira 50% kepada pendapatan domestik mula menutup semua kompleks beli-belah, spa, pusat mengurut serta klinik kecantikan bermula Isnin. Kerajaan negara tersebut turut melaksanakan perintah bekerja dari rumah untuk penjawat awam, perintah berkurung pada waktu malam serta larangan rentas daerah.Indonesia juga mengenakan perintah darurat ke atas 15 kawasan termasuk 13 bandar di  Kalimantan, Bali, Sumatera, Papua dan Lombok. Kompleks beli-belah diarahkan tutup, makan di restoran dilarang sama sekali dan semua pekerja di sektor bukan perkhidmatan perlu mesti bekerja dari rumah.Vietnam juga mengenakan perintah yang sama mulai Jumaat dengan sasaran mahu mengekang penularan Covid-19 tersebut yang disifatkan paling buruk sejak pandemik itu menyerang kembali negera tersebut pada April lalu.Para penduduk di Ho Chi Minh City dilarang daripada berkumpul lebih daripada dua orang, mereka hanya dibenarkan keluar untuk membeli barang keperluan sahaja seperti makanan, ubat-ubatan serta bagi kes-kes kecemasan. Hanya mereka yang mendapat keputusan negatif dalam ujian saringan Covid-19 sahaja dibenarkan memasuki kawasan ibu kota.Dengan kata lain, gelombang terbaharu pandemik ini yang menyebabkan Malaysia terpaksa menguatkuasakan perintah darurat, perintah kawalan pergerakan diperketatkan (PKPD) pelbagai SOP ketat  dan tegas bukan hanya berlaku di sini malah di seluruh dunia.Selain Asean, berpuluh-puluh lagi negara turut melaksanakan perintah berkurung atau darurat yang sama sejak tercetusnya varian baru antaranya Australia, Korea Selatan dan Jepun manakala beberapa negara lain lagi hanya menunggu masa untuk mengambil dan melaksanakan pendekatan yang sama .Gelombang Covid-19 ini datang silih berganti. Ketika keadaan seperti sudah mula reda dan kembali seperti sedia kala dengan semua sektor kehidupan mula dibuka, pandemik ini menyerang kembali. Setiap kerajaan di seluruh dunia memperkenalkan pelbagai pendekatan bagi menangani situasi ini termasuk Malaysia.Segala pendekatan serta inisiatif dilaksanakan oleh kerajaan masing-masing bagi menangani pandemik ini dan pada masa yang sama bertujuan membantu rakyat pelbagai lapisan masyarakat yang terkesan teruk akibat penangan pandemik ini.Pendekatan ini sedikit sebanyak berjaya membantu meringankan beban kehidupan kumpulan yang terlibat bagi meneruskan kehidupan dan pada masa yang sama memulihkan kembali kehidupan mereka.Dalam keadaan pandemik ini tidak nampak akan berakhir di seluruh dunia dan dengan segala usaha dan inisiatif kerajaan yang fokusnya hanyalah untuk membantu rakyat, adalah sangat tidak adil untuk terus menuduh kerajaan gagal.Naratif kerajaan gagal hanyalah ciptaan parti-parti politik seperti Umno, PKR dan DAP bagi menjatuhkan kerajaan Perikatan Nasional (PN) demi menubuhkan sebuah jajaran baharu politik sebelum atau selepas pilihan raya umum nanti.Seorang bekas perdana menteri yang kini menjadi “Perdana Menteri Facebook” dan masih menaruh harapan untuk membuat “comeback” dan dua orang bekas timbalan perdana menteri yang bercita-cita untuk menjadi perdana menteri tetapi tidak kesampaian dan tidak pernah padam pun tahu tidak ada sebuah kerajaan di dunia sehingga kini berjaya mengekang serangan pandemik ini.Bagaimanapun mereka berterusan menyerang kerajaan PN pimpinan Muhyiddin Yassin hanya kerana mahu seorang perdana menteri yang mampu menangani krisis Covid-19. Siapakah “seorang perdana menteri” yang dimaksudkan itu? Jawapan tidak lain dan tidak bukan “diri saya sendiri.”Kalau inilah kayu ukur yang digunakan “Perdana Menteri Facebook”, maka satu dunia perlu mendesak perdana menteri atau presiden masing-masing meletak jawatan kerana tidak ada sebuah negara pun lagi yang mampu keluar daripada pandemik ini yang membawa kepada krisis ekonomi di negara masing-masing!Di negara lain semua parti politik meletakkan kepentingan diri dan perbezaan ideologi ke tepi, berganding bahu membantu negara berjuang melawan pandemik ini. Tetapi di Malaysia lain pula ragamnya. Parti-parti politik dalam jajaran baharu bertungkus-lumus melakukan macam-macam gerakan bagi menjatuhkan kerajaan sedia ada ketika negara sedang bermati-matian melawan pandemik halimunan ini.Itupun mereka masih mendakwa gerakan tersebut bukan kerana gila kuasa tetapi kerana mahu menyelamatkan Malaysia. Kalau bukan kerana gila kuasa apa lagi tujuan dan matlamatnya?Ada benarnya kenyataan Presiden Pas Abdul Hadi Awang bahawa hanya mereka yang masih gila politiking sahaja menganggap Malaysia sudah gagal menangani wabak Covid-19. Mereka ini seolah-olah mereka berada di sebuah planet lain dan bukannya di bumi. Mereka menjadi sedemikian disebabkan oleh nafsu politik angkuh terlalu tinggi dan sangat rakus mahu berkuasa!Saladin Hassan Saleh adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Kematian TKM kehilangan besar buat Sarawak, kata Abang Johari

Ketua Menteri Sarawak Abang Johari Openg hari ini menyifatkan kematian timbalannya, James Jemut Masing sebagai kehilangan besar bagi negeri itu.Bercakap di Lawas, beliau berkata Masing adalah pemimpin yang sentiasa memikirkan kepentingan rakyat.“Saya rasa amat sedih. Saya secara peribadi mengucapkan takziah kepada keluarga Tan Sri.“Beliau adalah seorang rakan dalam kerajaan yang banyak memberikan sumbangan dalam kita menguruskan negeri, lebih-lebih lagi beberapa idea beliau semenjak menjadi ahli Kabinet di bawah Taib Mahmud, arwah Adenan Satim dan saya,” katanya.Abang Johari berkata kali terakhir beliau bertemu Masing adalah dalam sebuah mesyuarat, sambil menambah timbalannya itu tidak dapat menghadiri mesyuarat bagi kali kedua ekoran keadaan kesihatannya.“Kami tunda mseyuarat itu sampai kita dengar berita pagi tadi,” katanya.“Rasa kehilangam yang besar sabagai seorang rakan dan sebagai ahli Kabinet yang banyak beri sumbangan lebih-lebih lagi kepada masyarakat bandar dan luar bandar dan kaum Dayak.”Masing merupakan presiden Parti Rakyat Sarawak meninggalkan seorang isteri dan lima orang anak.Beliau menyertai Kabinet negeri dan berkhidmat sebagai menteri pelancongan pada 1996.Beliau kemudian memegang tiga lagi portfolio dan mempertahankan DUN Baleh bagi lapan penggal berturut-turut sebelum dilantik sebagai timbalan ketua menteri pada 23 Januari 2017.


Kekangan eksport ayam undang ketidakselesaan Singapura

Tindakan kerajaan mengurangkan eksport ayam bagi mengawal harga kenaikan harga dan menangani kekurangan bekalan makanan dalam negara mengundang ketidakselesaan Singapura, di mana negara jiran itu memberi amaran berhubung gangguan bekalan.Malaysia menjadi negara terbaru dalam mengambil langkah mengekang eksport makanan ketika harga bahan makanan itu melonjak, selepas India yang melarang eksport gandum dan Indonesia menghentikan sementara eksport minyak sawit.Semalam, Perdana Menteri Ismail Sabri Yaakob mengumumkan larangan eksport 3.6 juta ayam sebulan berkuat kuasa 1 Jun depan “sehingga harga dan pengeluaran ayam kembali stabil”.“Kerajaan mengambil berat dan memandang serius terhadap isu peningkatan harga dan bekalan ayam semasa yang menghimpit seluruh rakyat Malaysia,” katanya dalam satu kenyataan.Langkah yang diambil susulan aduan yang meningkat dalam kalangan orang ramai di Malaysia bagaimanapun mencetuskan kebimbangan Singapura yang bergantung kepadanya untuk mendapatkan bekalan makanan.Menurut agensi makanan negara itu, kira-kira satu pertiga daripada import ayam Singapura datang dari Malaysia pada 2021.Agensi itu memberi amaran tentang “gangguan sementara bagi bekalan ayam beku” dan menambah pihaknya sedang bekerjasama dengan pengimport untuk meminimumkan kesan langkah yang diambil Malaysia itu.“Kami juga menasihatkan pengguna untuk membeli apa yang mereka perlukan sahaja.”Beberapa pemilik gerai daging ayam di pasar segar Singapura memberi amaran mereka mungkin terpaksa menutup operasi buat sementara waktu akibat larangan eksport tersebut, lapor agensi berita CNA.Malaysia juga turut mengeksport ayam ke pasaran negara lain termasuk Thailand, Jepun dan Hong Kong.Selain mengekang eksport ayam, Ismail berkata Malaysia akan berusaha untuk meningkatkan bekalan ayam dengan memansuhkan permit import (AP) selain turut berikrar akan menjalankan siasatan bagi mengenal pasti punca kekurangan bekalan tersebut.Inflasi Malaysia meningkat kepada 2.2% pada Mac, dengan harga makanan meningkat sebanyak 4%.Di peringkat global, kebimbangan mengenai kekurangan bekalan makanan semakin meningkat akibat perubahan iklim dan perang antara Rusia dan Ukraine. Bank Dunia turut memberi amaran bahawa kenaikan harga bahan makanan menyebabkan “kesan yang sangat buruk”.


Pelaksanaan PKP 3.0 diperketatkan langkah terbaik, kata MB Selangor

Pelaksanaan perintah kawalan pergerakan (PKP) 3.0 diperketatkan yang berkuat kuasa hari ini adalah keputusan terbaik buat masa ini bagi membendung penularan jangkitan Covid-19, kata Menteri Besar Selangor Amirudin Shari.Beliau berkata bagaimanapun, pelaksanaan PKP itu harus dilihat semula dari semasa ke semasa bergantung kepada situasi terkini pandemik tersebut.“Saya percaya ini adalah keputusan terbaik ketika ini namun pada masa akan datang, kita akan lihat balik kalau esok lusa kes masih lagi meningkat.“Sekiranya tidak ada solusi maka kita boleh kenakan perintah kawalan pergerakan sepenuhnya tapi persediaan perlu dibuat dari sekarang,” katanya kepada media selepas melawat pusat pemberian vaksin (PPV) di Pusat Konvensyen Ideal  (IDCC) Shah Alam hari ini.“Kita bukan nak tolak (perintah kawalan pergerakan sepenuhnya), kita sudah jelaskan situasinya kerana kalau kita mahu buat sekarang, lebih baik kita bersedia, kalau tidak akan ada orang yang terselamat daripada Covid-19 tapi ada juga yang akan mati kelaparan, atau tidak mendapat bekalan makanan secukupnya.“Sebab itu, saya rasa kerajaan persekutuan juga telah mengambil kira cadangan kita dan pandangan kita mengenai perintah kawalan pergerakan ini,” katanya.Beliau berkata pelaksanaan PKP selama dua minggu di Selangor bermula 6 Mei lepas telah menunjukkan penurunan kes dari beberapa kluster.“Semalam baru dua minggu kita melaksanakan PKP 3.0 dan kita nak tengok kesannya lagi dua minggu (6 Jun) iaitu bagaimana PKP 3.0 ini dilaksanakan, adakah kita berjaya menunjukkan pengurangan.“Jadi datanya menunjukkan ada pengurangan kes dari sekolah dan institutsi pendidikan, sudah tentu kerana kita tutup operasinya dan kita tengok kes-kes di tempat kerja ada pengurangan walaupun masih tinggi berbanding dua ke tiga minggu lepas sebab kita sudah kurangkan orang di tempat kerja,” katanya.Justeru, Amirudin yakin langkah kerajaan mewajibkan kehadiran hanya 20% petugas bagi sektor awam dan 60% bagi sektor swasta semasa pelaksanaan PKP 3.0 diperketatkan akan mampu mengurangkan lagi kadar jangkitan.Beliau turut meminta Majlis Keselamatan Negara membantu orang ramai yang terpaksa membatalkan janji temu bagi mendapatkan vaksin selepas dikesan positif Covid-19.“Kita mahu mereka dibantu kerana selepas dikesan positif Covid-19, mereka akan ada sela masa tiga hingga enam bulan untuk tidak sewajarnya menerima vaksin, oleh itu, (mereka) harus dibantu untuk disusun semula jadual mereka agar tidak ada sesiapa yang terlepas daripada menerima vaksin,” katanya.


Kes harian Covid-19 lepasi 6,300 jangkitan

Malaysia merekodkan kes baru sebanyak 6,355 kes menjadikan kes keseluruhan Covid-19 meningkat sebanyak 2,575,888 kes.5,031 pesakit juga direkodkan sembuh, menjadikan jumlah keseluruhan pesakit sembuh sebanyak 2,477,314.Dalam pada itu, kes yang memerlukan rawatan di unit rawatan rapi (ICU) adalah sebanyak 542 kes di mana 436 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 268 kes di mana 173 adalah kes Covid-19.Dari 6,335 kes harian yang dilaporkan pada hari ini, 115 kes (1.8%) adalah daripada Kategori Tiga, Empat, dan Lima, dan 6,240 kes (98.2%) lagi adalah terdiri daripada Kategori Satu dan Dua.


Nombor siri DDV 1 catat bidaan tertinggi, hasil kutipan cecah RM1.98 juta

Jabatan Pengangkutan Jalan (JPJ) Kelantan merekod kutipan bidaan mencecah RM1.98 juta melalui Sistem Bidaan Nombor Pendaftaran Kenderaan Dalam Talian (JPJeBid) melibatkan nombor siri pendaftaran kenderaan DDV.Pengarah JPJ Kelantan Hanif Yusabra Yusuf berkata bidaan yang dibuka selama lima hari bermula 17 Sept lepas, melangkaui jangkaan sasaran awal iaitu RM1.5 juta dan ia merupakan kutipan tertinggi siri nombor pendaftaran semenjak JPJeBID diperkenalkan bagi Kelantan.Beliau berkata nombor pendaftaran DDV 1 mendapat bidaan tertinggi sebanyak RM250,000 yang melibatkan 11 pembida dan sehingga kini ia merupakan harga bidaan JPJeBID tertinggi bagi seluruh negara pada tahun ini.“Bidaan kedua tertinggi ialah DDV 8 bernilai RM61,000; diikuti DDV 9 (RM60,000); DDV 5 (RM58,888), DDV 2 (RM50,000); DDV 3 (RM47,000); DDV 6 (RM45,000); DDV 7 (RM41,000); DDV 11 (RM33,000) dan DDV 111 (RM33,000).“Bilangan pengguna berdaftar dengan JPJeBid pada masa tarikh tutup siri adalah seramai 263,631 dengan melibatkan 1,909 pembida dan daripada jumlah itu hanya 963 pembida yang berjaya,” katanya dalam satu kenyataan di Kota Bharu hari ini.Hanif berkata mana-mana nombor pendaftaran yang berjaya dibida mestilah didaftarkan pada sebuah kenderaan dalam tempoh 12 bulan dari tarikh surat tawaran dikeluarkan di pejabat JPJ negeri atau cawangan.Katanya, baki nombor pendaftaran yang tidak dibida akan dibuka kepada umum untuk dibeli oleh orang awam mengikut harga minima.“Harga bidaan akan mengikut kategori yang ditetapkan iaitu kategori nombor bernilai utama dengan nilai RM20,000; nombor menarik (dua digit) RM3,000; nombor menarik (tiga digit) RM2,500; nombor menarik (empat digit) RM2,000; nombor popular RM500 dan nombor semasa bernilai RM300.“Orang awam yang berminat untuk mendapatkan baki nombor pendaftaran ini, boleh berurusan di pejabat JPJ negeri atau cawangan. Selain itu, orang awam juga disarankan untuk memiliki ID mySIKAP awam bagi mendapatkan senarai nombor semasa yang masih belum didaftarkan lagi dan seterusnya membeli secara atas talian,” katanya.


Tiada kerusi, PSM batalkan kerjasama dengan PH

Parti Sosialis Malaysia (PSM) membatalkan kerjasama dengan Pakatan Harapan (PH) selepas permintaannya untuk bertanding di kerusi Parlimen Sungai Siput pada Pilihan Raya Umum ke-15 (PRU15) telah ditolak.
Timbalan Pengerusinya S Arutchelvan berkata dalam dua mesyuarat yang diadakan dengan PH, PSM meminta agar Pengerusi parti itu Dr Michael Jeyakumar Devaraj, yang juga bekas ahli Parlimen Sungai Siput dibenarkan bertanding di kerusi panas tersebut.
"Memandangkan satu kerusipun tidak diberikan, kami faham bahawa PH tidak berhajat untuk menjalin pakatan pilihan raya dengan PSM.
“Kami kesal kerana perkara ini lewat dimaklumkan kepada kami meskipun Rafizi Ramli (timbalan presiden PKR) pada Jumaat menyatakan bahawa beberapa kerusi telah diperuntuk kepada PSM dan Parti Ikatan Demokratik Malaysia (Muda)," menurutnya dalam kenyataan semalam.
Dr Jeyakumar pernah menewaskan tokoh terkemuka MIC mendiang S Samy Vellu di kerusi Parlimen Sungai Siput atas tiket PKR pada 2008 dan mempertahankannya pada 2013.
Arutchelvan berkata PSM juga telah memberikan dua lagi kerusi Parlimen untuk ditandingi parti itu yang bukan disandang oleh Barisan Nasional (BN) jika Sungai Siput tidak diberikan sebagai senario terburuk dan meminta tiga kerusi Dewan Undangan Negeri yang bukan disandang oleh BN.
Beliau berkata PSM telah dimaklumkan melalui sepucuk surat rasmi bertarikh hari ini bahawa permintaan PSM untuk mengadakan pakatan pilihan raya dengan PH telah ditolak sama sekali.
Katanya PSM akan mengadakan mesyuarat tergempar Jawatankuasa Pusat parti itu semalam serta Mesyuarat Jawatankuasa Kebangsaan hari ini bagi memutuskan sama ada ia akan bertanding atau tidak pada PRU15.


Penumpang luar negara AirAsia bersatu tuntut ganti rugi tiket penerbangan

Beberapa penumpang AirAsia X dari luar negara meluahkan rasa kecewa apabila masih tidak menerima bayaran balik tiket penerbangan yang dibatalkan pada 2020 akibat sekatan pergerakan bagi mengekang penularan Covid-19.Bagi memperjuangkan nasib mereka, sebuah pertubuhan ditubuhkan bagi memastikan syarikat tambang murah itu bertanggungjawab terhadap penumpang dari pelbagai negara itu.Bercakap dengan MalaysiaNow, mereka turut merasakan hak sebagai pengguna diabaikan apabila hanya mampu berinteraksi dengan AirAsia menerusi AVA – chatbot berasaskan kecerdasan buatan (AI) – dan bukannya pegawai atau wakil daripada syarikat penerbangan tambang murah itu.Keadaan ini menyebabkan Katherine O’Brien 62 dari Sydney, Australia berasa sangat kecewa dengan layanan yang diterima sedangkan dia menganggap diri sebagai penumpang setia AirAsia kerana sering menggunakan perkhidmatan mereka sejak 10 tahun lalu sekiranya ingin mengembara ke Jepun, Malaysia atau ke negara-negara lain.Katanya, syarikat penerbangan itu sering menjadi antara pilihan utamanya disebabkan tawaran harga yang rendah selain tidak pernah berdepan masalah yang dianggap menyusahkan dirinya.O’Brien memaklumkan dia membeli dua tiket pergi balik dari Sydney ke Kuala Lumpur bernilai A$2,010 (RM6,352) dan penerbangannya dijadualkan pada Jun 2020.“Saya mula gunakan perkhidmatan AirAsia sejak mereka masih baru di Sydney,” katanya kepada MalaysiaNow.“Saya sangat kecewa dengan layanan mereka kepada penumpang. Kami dibiarkan dalam keadaan terawang-awang, tidak tahu sama ada akan terima semula wang bayaran balik tiket penerbangan yang telah dibeli.”Seorang lagi penumpang dari Sydney, Glenn Bruce Andrew Priere, 51, meluahkan rasa terkejut apabila kesnya aduan yang difailkan ke AirAsia ditandakan sebagai “selesai” sedangkan dia masih tidak menerima bayaran balik 6 tiket penerbangan yang dibeli pada harga A$1,600 (RM5,056).Menurutnya, tiket penerbangan dua hala yang dari Manila ke Taipei itu sepatutnya berlepas pada 6 April 2020, namun disebabkan penularan Covid-19 di Australia, penerbangannya dibatalkan apabila sempadan antarabangsa negara itu ditutup.Dia turut kecewa aduan yang difailkan kepada Pihak Berkuasa Keselamatan Penerbangan Awam Australia (Casa) ditolak memandangkan ia tidak melibatkan syarikat penerbangan Australia manakala aduan kepada Suruhanjaya Penerbangan Malaysia (Mavcom) juga tidak mendatangkan hasil dan diminta supaya berhubung dengan AirAsia Filipina.“Setahu saya, apabila kes disifatkan sebagai ‘selesai’ ia bermakna pengadu sudah terima wang mereka semula,” katanya dan memaklumkan ini kali pertama dia menggunakan perkhidmatan AirAsia.“Bayaran bagi tempahan tiket Philippine Airlines dari Sydney ke Filipina berjumlah A$3,400 (RM10,745) dipulangkan dalam tempoh setahun oleh syarikat penerbangan Filipina itu, bagaimanapun, kami masih tidak menerima bayaran balik tiket penerbangan dari AirAsia.”Katanya, situasi ini menyebabkan dia enggan lagi menggunakan perkhidmatan AirAsia, malah turut menasihati ahli keluarga dan rakan-rakannya melakukan perkara sama.“Duit yang saya guna untuk membeli tiket itu adalah hasil titik peluh saya sendiri. “Kini saya lagi rela membayar lebih untuk mengembara menaiki penerbangan dari syarikat lain,” katanya ketika dihubungi MalaysiaNow.Penumpang dari Filipina, Rose Marie Jane Rementina, turut meluahkan rasa keliru apabila dia juga dimaklumkan bayaran balik tiket penerbangan dari Filipina ke Taipei berjumlah 12,500 Filipina peso “selesai”, namun akaun di banknya menunjukkan sebaliknya.Katanya, dia berasa kecewa apabila usaha untuk menghubungi pihak AirAsia tidak mendatangkan hasil apabila tiada maklum balas diterima berhubung perkara itu.“Apabila penerbangan pada 11 Mac 2020, saya failkan permohonan bayaran balik sebelum Filipina melaksanakan sekatan pergerakan, malah saya tegaskan bahawa saya hanya mahu bayaran balik menerusi cara pembayaran asal berbanding kredit.“Bagaimanapun, saya dimaklumkan proses ini akan memakan masa 30 hingga 60 hari, tetapi sekarang sudah lebih dua tahun dan wang saya masih belum diterima,” katanya.Bagi Rashid Mundeth dari India yang kini menetap di Malaysia, isu yang dihadapinya bukanlah melibatkan bayaran balik tiket, sebaliknya permohonan untuk melanjutkan pakej “Unlimited Pass” yang dibeli pada Februari 2020, kira-kira sebulan sebelum kerajaan melaksanakan sekatan pergerakan di Malaysia.Unlimited Pass merupakan tawaran pakej oleh AirAsia X membolehkan penumpang mengembara ke Australia, Jepun, Korea, China dan India tanpa had dengan bayaran RM499 sekali bayar.Bagaimanapun, Rashid memaklumkan dia langsung tidak dapat menggunakan pas itu memandangkan Malaysia melaksanakan perintah kawalan pergerakan (PKP) pada Mac 2020 dan pembukaan sempadan antarabangsa hanya dilaksanakan tahun ini.“Walaupun AirAsia menawarkan lanjutan bagi pemegang pas Unlimited Pass sehingga Jun 2021, saya masih tidak boleh gunakan perkhidmatan itu kerana penerbangan antarabangsa masih tidak dibenarkan.“Kini saya mohon untuk lanjutan pas itu namun gagal apabila AirAsia memaklumkan bahawa bayaran tidak boleh dikembalikan,” katanya.Disebabkan ramai dalam kalangan penumpang AirAsia masih berusaha mendapatkan semula wang mereka, Harmeet Singh dari Sydney mula melaksanakan inisiatif menghimpunkan penumpang AirAsia dari pelbagai negara untuk sama-sama perjuangkan hak mereka.Harmeet berkata, kumpulan itu dinamakan AirAsia Citizens Action dan sejak inisiatif itu mula dilaksanakan tiga minggu lalu, dia sudah berjaya mengumpul 82 penumpang dengan nilai bayaran balik terkumpul dalam kalangan kumpulan itu adalah kira-kira RM300,000.“Mereka adalah dari Australia, Jepun, Malaysia, Filipina dan Vietnam. Daripada 82 penumpang ini, 74 menyatakan bahawa mereka mahukan bayaran balik dan bukannya kredit,” katanya kepada MalaysiaNow.“Semua penumpang ini laksanakan segala yang mereka mampu tetapi gagal mendapatkan semula duit mereka.”Dalam pada itu, Harmeet turut mempersoalkan etika perniagaan AirAsia serta pendirian suruhanjaya penerbangan kerana membiarkan isu ini berlanjutan sehingga ke hari ini.“Tidak kira saluran mana kami guna untuk bangkitkan isu berkaitan bayaran balik, ia hanya akan merujukkan kami kepada pautan yang menceritakan mengenai amalan POD (Proof of Debt).“Selain itu tiada maklum balas yang betul-betul membantu penumpang menyelesaikan isu ini,” katanya.Melangkah ke hadapan, Harmeet menjangkakan ahli kumpulan itu akan terus meningkat apabila semakin ramai sudah mula hilang sabar terhadap isu tersebut.“Pastinya mereka tidak mahu berputus asa dan terus berjuang. Bukan sahaja didorong oleh faktor kewangan, tetapi juga disebabkan faktor moral.“Keadaan ini ibarat seseorang sudah mengambil wang kami dan kami tidak terdaya untuk melakukan apa-apa,” katanya.MalaysiaNow sudah menghubungi AirAsia untuk mendapatkan maklum balas.


Derita puluhan tahun tanpa bekalan air bersih di Gerik

Tidak jauh dari sempadan Thailand-Malaysia, Kampung Bongor ialah penempatan terakhir di hulu Gerik sebelum hutan belantara menutup kawasan sempadan.
Kira-kira 100 rumah yang membentuk sebahagian kampung itu tidak mempunyai akses kepada bekalan air bersih meskipun empangan dan loji rawatan air tidak terlalu jauh dari kampung tersebut.
Difahamkan, tekanan air rendah menjadi punca mengapa air tidak dapat disambung ke rumah-rumah yang agak jauh dari jalan utama.
Ini adalah masalah yang dihadapi sejak puluhan tahun.
Disebabkan ketiadaan air bersih, sebahagian penduduk menggunakan telaga manakala sebahagian lagi menggunakan air sungai.

Lebih kurang 100 dari 500 keluarga di Kampung Bongor terpaksa menggunakan punca mata air yang disalurkan ke rumah mereka untuk menjalankan rutin harian kerana tidak pernah mendapat bekalan air bersih sejak 40 tahun lalu.

Bercakap kepada MalaysiaNow, seorang penduduk yang dikenali sebagai Nor Khaiziah berkata, masalah yang dihadapi sejak kecil itu menyukarkan rutin hariannya jika kemarau panjang atau hujan lebat.
"Kalau hujan, air tanah akan turun ke dalam telaga dan air di rumah kami akan menjadi kotor," katanya.
Rumahnya yang terletak di celah hutan itu menggunakan sumber telaga semula jadi menerusi sambungan paip.
Menurut wanita itu, keluarganya meminta bekalan air dan mengisi borang sewaktu pilihan raya lepas namun tiada tindakan susulan.
Di kampung itu juga ada pili bomba namun ia tidak mempunyai sambungan air.
Seorang lagi penduduk, Mohd Sobi Ismail berkata, dia berhabis kira-kira RM5,000 untuk menyambung paip dari sungai berhampiran ke rumahnya tujuh tahun lepas.
"Air dari sumber masyarakat tidak mencukupi kerana waktu kemuncak seperti Jumaat tengah hari, ramai orang menggunakannya.
"Begitu juga waktu maghrib," katanya.

Mohd Noor Abd Rahman menunjukkan saluran paip air yang dibeli oleh penduduk Kampung Bongor, Gerik dalam usaha mendapatkan sumber air dari sungai ke rumah mereka.

Pernah juga baju penduduk yang sedang dicuci dalam mesin basuh menjadi kotor kerana air keruh yang masuk ke dalam mesin.
Penduduk kini mengharapkan agar ada tangki air dibina untuk disambungkan ke saluran paip yang mempunyai air, sebagai langkah sementara.
Lokasi tangki juga sudah dikenal pasti.
"Kalau boleh kita pun hendak bekalan air bersih. Kita sudah minta dekat Yang Berhormat dulu tapi tiada apa-apa," katanya.
Penduduk difahamkan masalah peruntukan dan kewangan menjadi penyebab mengapa tangki air masih tidak dapat dibina.


KSN jamin perkhidmatan awam tidak terjejas selepas PM letak jawatan

Perkhidmatan awam hari ini berkata akan terus menggalas amanah untuk memberikan perkhidmatan terbaik kepada rakyat, selari dengan apa yang termaktub dengan Perlembagaan Persekutuan susulan peletakan jawatan perdana menteri.Ketua Setiausaha Negara Mohd Zuki Ali berkata perkhidmatan awam komited untuk dalam mendukung konsep “neutral” terhadap kerajaan berdasarkan kedaulatan undang-undang.“Kerajaan sentiasa sedaya upaya melaksanakan semua dasar yang diputuskan bagi memastikan penyampaian perkhidmatan yang terbaik kepada rakyat terutama dalam tempoh yang sangat mencabar ini,” katanya.“Dalam mendepani situasi semasa, saya beri jaminan bahawa perkhidmatan awam terutama anggota barisan hadapan sentiasa memberikan komitmen penuh dalam memastikan sistem penyampaian kerajaan tidak terjejas berteraskan dasar smeasa kerajaan.”Dalam kenyataan yang sama, beliau berkata pentadbiran harian akan terus diterajui oleh ketua-ketua setiausaha kemeterian dan ketua jabatan persekutuan seperti biasa.“Anggota keselamatan terutama PDRM dan ATM sentaiasa dalam keadaan siap siaga bagi menjaga keamanan dan ketenteraman awam,” tambahnya.Zuki turut berkata sehala usaha, bantuan dan inisiatif melibatkan peruntukan yang besar tidak akan terjejas demi kemaslahatan rakyat teruama Program Imunisasi Covid-19 Kebangsaaan (PICK).“Walau apa pun gelora dan badai yang melanda, pelayaran ini akan kami teruskan bagi melaksanakan tanggungjawab demi negara yang kita cintai ini,” tambahnya.


Data 4 juta rakyat Malaysia dalam JPN untuk dijual?

Data peribadi jutaan rakyat Malaysia berusia antara 23 dan 43 tahun yang berada dalam di Jabatan Pendaftaran Negara (JPN) dilihat untuk dijual secara dalam talian dengan harga RM35,000, dakwa seorang pakar IT dalam sebuah ciapan Twitter.Adnan Shukor berkongsi sebuah tangkap layar yang menunjukkan jualan yang menawarkan empat juta data peribadi yang bocor daripada laman sesawang Lembaga Hasil Dalam Negeri (LHDN).Agensi percukaian negara itu adalah salah satu dari 10 agensi kerajaan yang turut termasuk dalam platform myIDENTITY di mana data dari JPN dikongsi.MalaysiaNow difahamkan LHDN sedang menyiasat dakwaan tersebut.Menerusi tangkap layar tersebut, penawaran data itu termasuk sejumlah 32GB data dalam 19 fail mengandungi maklumat mereka yang lahir antara 1979 dan 1998, dengan butiran seperti alamat, nombor telefon dan gambar.Ia juga turut menawarkan butiran kaum, agama dan nombor kad pengenalan.Semua data tersebut ditawarkan dengan harga 0.2 Bitcoin yang bernilai sekitar RM35,000 dalam mata wang kripto semasa.Dalam pada itu, sebuah artikel forum teknologi terkenal dalam talian Lowyat.net berkata ia bukan kali pertama penjual tersebut menawarkan jualan data peribadi.Katanya, penjual yang sama turut pernah meletakkan pangkalan data yang didakwa dikeluarkan dari Suruhanjaya Pilihan Raya (SPR).Platform kerajaan myIDENTITY dilancarkan kira-kira sedekad lalu bagi memudahkan perkongsian data rakyat Malaysia dan penduduk tetap.Selain data dari JPN dan LHDN, platform tersebut turut menyediakan data kepada Jabatan Imigresen, Jabatan Pengangkutan Jalan, Suruhanjaya Pilihan Raya, Suruhanjaya Perkhidmatan Pendidikan, Jabatan Kebajikan Masyarakat, Jabatan Tenaga Kerja Semenanjung Malaysia, Perbadanan Tabung Pendidikan Tinggi Nasional, dan polis.Sistem tersebut memudahkan warga Malaysia kerana ia membolehkan mereka untuk tidak berulang kali melengkapkan borang dalam talian ketika berurusan dengan agensi-agensi kerajaan.Walaupun Akta Perlindungan Data Peribadi 2013 dikuatkuasakan, beberapa kes kebocoran data peribadi telah dilaporkan sejak beberapa tahun lalu.Ia termasuk pencerobohan data pada 2017 melibatkan lebih dari 46 juta pelanggan pekhidmatan telco utama negara di mana butiran mereka dibocorkan di laman sesawang gelap yang menyenaraikan data peribadi termasuk nombor telefon dan alamat rumah.Pada Mac lalu, butiran ratusan ribu kad kredit yang dikeluarkan beberapa bank di Malaysia, Singapura, Indonesia, Filipina, Vietnam dan Thailand turut ditemui dalam pencerobohan data secara dalam talian.


Kajian ivermectin sebagai rawatan Covid-19 dinyah terbit selepas tuduhan pemalsuan, plagiat

Kajian yang “menunjukkan keberkesanan dan keselamatan” ivermectin – sejenis ubat untuk jangkitan parasit dan kutu kepala – bagi rawatan Covid-19, tiba-tiba dinyah terbit tanpa sebarang penjelasan.Hasil kajian dan analisis yang dijalankan secara rawak oleh penyelidik Dr Ahmed Elgazzar dari Universiti Benha, Mesir itu telah diterbitkan di laman sesawang Research Square pada November lalu.Kajian itu mendapati pesakit Covid-19 yang “menerima rawatan ivermectin pada peringkat awal telah melaporkan pemulihan yang ketara” dan terdapat “peningkatan dan pengurangan kadar kematian yang ketara bagi kumpulan yang dirawat dengan ivermectin” sebanyak 90%.Kajian itu bagaimanapun dinyah terbit dari laman sesawang Research Square pada Khamis dengan alasan wujud “kebimbangan etika” yang tidak dapat dikenal pasti.Seorang pelajar perubatan di London, Jack Lawrence, adalah antara individu pertama yang mengenal pasti kecelaruan yang timbul berhubung makalah kajian tersebut apabila ia diserahkan kepadanya oleh salah seorang pensyarahnya di peringkat sarjana.Lawrence mendapati bahagian pendahuluan makalah itu mempunyai unsur plagiat.Penulis makalah tersebut didapati menggunakan beberapa kenyataan akhbar dan laman sesawang berkenaan ivermectin dan Covid-19 melalui thesaurus bagi mengubah kata kunci.“Yang lucunya, kerana itu, mereka telah mengubah istilah ‘sindrom pernafasan akut’ menjadi ‘sindrom pernafasan intens’ pada satu bahagian,” kata Lawrence.Menurut Lawrence, data yang dipetik makalah itu juga kelihatan mencurigakan kerana ia adalah data asli yang bercanggah dengan protokol kajian.“Penulis-penulisnya mengaku telah melakukan kajian ini terhadap pesakit berusia 18 hingga 80 tahun, namun sekurang-kurangnya tiga pesakit dalam kumpulan data itu berusia di bawah umur 18 tahun,” kata Lawrence.Selain itu, kebanyakan tarikh dan angka dalam kajian itu didapati tidak tepat mengikut data awal. Seorang pesakit sepatutnya meninggalkan hospital pada tarikh 31/06/2020 – satu tarikh yang tidak wujud dalam data tersebut.“Penulis mendakwa bahawa empat dari 100 pesakit meninggal dunia dalam kumpulan rawatan standard mereka untuk Covid-19 ringan dan sederhana,” kata Lawrence.“Tetapi menurut data asli, jumlahnya adalah kosong, sama dengan kumpulan yang dirawat dengan ivermectin. Dalam kumpulan yang dirawat dengan ivermectin bagi pesakit Covid-19 yang tenat, penulis mendakwa dua pesakit meninggal dunia, tetapi jumlah daripada data asli mereka adalah empat orang. ”Lawrence dan Guardian turut menghantar senarai pertanyaan kepada Elgazzar mengenai data tersebut, namun mereka tidak mendapat sebarang balasan.Pejabat akhbar universiti juga tidak memberikan sebarang respons.Lawrence menghubungi ahli epidemiologi penyakit kronik Australia dari University of Wollongong, Gideon Meyerowitz-Katz, dan seorang penganalisis data dari Linnaeus University di Sweden yang merupakan ahli reviu kertas kerja saintifik, Nick Brown bagi membantu dalam usaha analisis data dan hasil kajian tersebut dengan lebih teliti.Hasilnya, Brown menemui banyak kesalahan data, percanggahan dan beberapa kecelaruan, yang kemudiannya diberikan kepada Guardian.Brown berkata penulis makalah itu secara jelas mengulang data antara pesakit-pesakit tersebut.“Kesalahan utama kertas kerja ini adalah terdapat sekurang-kurangnya 79 daripada rekod pesakit adalah klon yang jelas dari rekod yang lain,” kata Brown kepada Guardian.“Terdapat tanda-tanda mereka cuba untuk mengubah satu atau dua bidang untuk membuatkan ia kelihatan lebih semula jadi.”Meyerowitz-Katz berkata bahawa data yang ditunjukkan kepadanya itu adalah “palsu”.Kajian Elgazzar sering dipetik bagi menyokong ubat tersebut dan menjadi bukti keberkesanannya, walaupun sebuah makalah reviu rakan sebaya yang diterbitkan dalam jurnal “Clinical Infectious Diseases” pada bulan Jun mendapati ivermectin bukanlah “pilihan yang tepat untuk merawat pesakit Covid-19”.Dua meta-analisis ivermectin, yang menggabungkan hasil daripada beberapa kajian, telah memasukkan kajian Elgazzar dalam hasil keputusan mereka.“Oleh kerana kajian Elgazzar begitu besar, dan sangat positif – sehingga menunjukkan penurunan 90% dalam kadar kematian – ia telah menguatkan bukti mengenai ivermectin,” kata Meyerowitz-Katz.“Namun, sekiranya anda menyingkirkan kajian Elgazzar ini, kebanyakan meta-analisis yang mendapat hasil positif akan menjadikan kesimpulan mereka bercanggah sepenuhnya.”Kyle Sheldrick, seorang doktor dan penyelidik bebas di Sydney, turut mempertikaikan makalah tersebut. Dia mendapati beberapa angka yang ditunjukkan penulis adalah “mustahil secara matematik”.Dia berkata kesempurnaan angka dalam data itu bahkan menunjukkan kemungkinan adanya pemalsuan, menjelaskan bahawa dalam realiti sebenar, perkara tersebut adalah mustahil.Dia juga mengenal pasti ada pengulangan dalam data kematian pesakit.Ivermectin mendapat sambutan di Amerika Latin dan India, sebahagian besarnya kerana bukti daripada kajian pra cetak tersebut.Walau bagaimanapun, pada Mac, Pertubuhan Kesihatan Sedunia (WHO) memberi amaran terhadap penggunaan ivermectin di luar ujian klinikal.Lawrence memberitahu Guardian apa yang dimulakan hanya sekadar tugasan universiti telah menyebabkan penyelidikan menyeluruh terhadap penipuan saintifik ketika “ivermectin didakwa sebagai penyelesaian, didominasi pihak sayap kanan, anti-vaksin dan teori konspirasi ”.


Tuntutan pindaan Perlembagaan tidak boleh dirunding, kata KM Sarawak

Ketua Menteri Sarawak Abang Johari Openg hari ini mengulangi pendirian kerajaan negeri mendesak kerajaan pusat untuk meminda Artikel 160 (2) Perlembagaan Persekutuan bagi mengembalikan status Sabah dan Sarawak sebagai rakan kongsi setara dalam persekutuan, sejajar dengan Perjanjian Malaysia 1963 (MA63 ).Berucap di sebuah acara di Miri, beliau berkata bahawa pindaan peruntukan Perlembagaan itu “tidak boleh dirunding” kerana ia adalah hak Perlembagaan Sarawak yang diperuntukkan di bawah MA63.“Kita mahu kerajaan pusat pinda Artikel 160 (2),” katanya.“Apa yang kita mahukan adalah hak kita dihormati.“Kita di GPS, sangat tegas dalam keputusan dan kita tak boleh runding,” tambahnya.“Ia tidak boleh dirunding karena ia adalah hak kita.”Johari berkata pindaan dituntut pihaknya adalah bagi membolehkan “persekutuan” ditakrifkan sesuai dengan MA63 dan bukannya Perjanjian Persekutuan Tanah Melayu 1957, seperti yang berlaku ketika ini.“Pada masa ini, perlembagaan kita hanya merujuk kepada Persekutuan Tanah Melayu. Sekiranya saya tidak salah, perkataan persekutuan disebutkan sebanyak 50 kali dalam Perlembagaan.“Jadi, jika semua undang-undang merujuk kepada persekutuan ini, maka menurut tafsiran ini bermakna semua undang-undang merujuk kepada Perjanjian Persekutuan Tanah Melayu 1957.”Beliau berkata bahawa Perlembagaan hanya boleh sejajar dengan perjanjian yang wujud dalam MA63 setelah pindaan dibuat.


Zahid Hamidi digesa jelaskan pendirian sebenar Umno berhubung Bersatu

Bekas setiausaha agung Barisan Nasional (BN) Annuar Musa menggesa Presiden Umno Ahmad Zahid Hamidi untuk menjelaskan secara jujur kekaburan keputusan Majlis Tertinggi Umno (MKT) untuk memutuskan kerjasama dengan Bersatu.Menurut Annuar, Zahid harus menjelaskan dua keputusan penting parti itu yang disampaikan kepada Presiden Bersatu Muhyiddin Yassin Februari lalu melalui sebuah surat.“Sebagai ahli kita berhak mengetahui apakah berita ini benar. Jika benar, kenapa ahli tidak diberitahu mengenai tindakan tersebut,” kata Annuar dalam sebuah catatan di Facebook.Annuar berkata, kandungan surat tersebut mengandungi keputusan Umno yang tidak akan bekerjasama dengan Bersatu pada Pilihan Raya Umum ke-15 (PRU15) dan Umno hanya akan bersama kerajaan Perikatan Nasional sehingga Parlimen dibubarkan.“Ahli juga perlu tahu, apakah benar dua perkara tersebut sememangnya di putuskan oleh mesyuarat MKT.“Jika benar tentu ahli mahu tahu,rasional keputusan itu di buat sekarang,sedangkan pilihanraya tak tahu bila.Annuar yang juga menteri Wilayah Persekutan berkata banyak persoalan mengenai pendirian Umno timbul selain turut mempersoalkan keputusan tersebut yang tidak diputuskan melalui Perhimpunan Agung Umno“Kenapa sudah di putuskan tidak berkerjasama sekarang, sedangkan usul-usul sedemikian perlu di bawa ke Perhimpunan Agong Umno (PAU) terlebih dahulu.“Mengapa mendahului PAU?” soal Annuar.Annuar dilihat sebagai pemimpin Umno yang lantang mengkritik pendirian presidennya.Susulan kritikan beliau, Annuar yang juga menteri lantikan Perikatan Nasional (PN) dari Umno dipecat daripada jawatan Setiausaha Agung Barisan Nasional (BN) pada 5 Januari lalu.Keputusan itu dibuat oleh pengerusi BN yang juga presiden Umno, Zahid di dalam satu mesyuarat selepas Annuar menegaskan beliau sedia dipecat daripada parti sekiranya kritikan beliau tidak disenangi pimpinan.


Ismail ikrar kurangkan bilangan menteri jika BN menang

Barisan Nasional (BN) perlu fokus untuk mencapai kemenangan pada PIlihan Raya Umum ke-15 (PRU15) sebelum memikirkan mengenai barisan Kabinet yang baru, kata Ismail Sabri Yaakob.
Perdana menteri berkata bagaimanapun beliau akan memastikan saiz Kabinet yang akan dibentuk nanti adalah lebih kecil berbanding jumlah menteri sekarang dengan menggabungkan beberapa kementerian.
“Jadi kita kena menang dulu, kalau tak menang saya pun tak jadi perdana menteri. BN mesti menang dahulu.. selepas menang BN, insya Allah saya akan ambil kira semua kepentingan, kena ada teknokrat, kena ada ahli politik.
"Cuma saya bagi jaminan bahawa yang saya akan kecilkan Kabinet saya kerana Kabinet sekarang terlalu besar... ini janji saya tetapi siapa yang menjadi menteri Kabinet akan saya tentukan,” katanya kepada media selepas Program Santai Anak Muda Kuala Selangor  di Puncak Alam, malam ini.
Turut hadir Menteri Kewangan Tengku Zafrul Aziz yang juga calon BN di Parlimen Kuala Selangor.
Mengenai dakwaan Perikatan Nasional yang menyatakan bahawa BN meniru manifesto mereka mengenai pemberian taraf kerakyatan kepada kanak-kanak yang dilahirkan di luar negara oleh ibu warganegara Malaysia, Ismail berkata BN juga boleh mengatakan perkara yang sama kepada parti itu.
Dalam pada itu, Ismail Sabri turut menaruh keyakinan kepada Zafrul untuk memenangi kerusi Parlimen Kuala Selangor pada pilihan raya ini.
“Saya terkejut dengan sambutan (rakyat) begini hebat dan saya percaya apa yang digambarkan malam ini itulah yang akan menjadi undi kepada Zafrul nanti.
"Saya percaya yang datang ramai-ramai malam ini menunjukkan sokongan kepada Tengku Zafrul dan saya yakin beliau boleh memenangi kerusi di Kuala Selangor,” katanya.
"Insya Allah jika Tengku Zafrul menang, dia akan berada di dalam Kabinet, Kuala Selangor bertuah kerana mempunyai calon yang hebat, saya harap kita sama-sama nobatkan Tengku Zafrul sebagai ahli Parlimen Kuala Selangor," katanya.


Di sebalik langkah PN melantik Hamzah sebagai ketua pembangkang

Walaupun secara kebiasaannya, peranan ketua pembangkang di Parlimen dipegang oleh pemimpin gabungan yang mempunyai status lebih kurang sama dengan perdana menteri, seorang penganalisis berkata ada sebab mengapa Perikatan Nasional (PN) melantik Hamzah Zainudin bagi jawatan itu.
Hamzah berkhidmat sebagai menteri dalam negeri di bawah pentadbiran Muhyiddin Yassin dan Ismail Sabri Yaakob, namun jawatannya dalam hierarki gabungan itu masih dilihat agak rendah sebagai setiausaha agung.
Tradisi biasa yang dipecahkan dalam pelantikan ketua pembangkang di Dewan Rakyat itu turut disuarakan oleh orang ramai di media sosial di mana mereka berkata calon yang lebih layak adalah Presiden PAS Abdul Hadi Awang atau Muhyiddin sendiri selaku pengerusi PN.
Ada juga yang mempersoalkan pelantikan Hamzah kerana beliau merupakan ahli Bersatu berbanding ahli Parlimen dari PAS yang memenangi lebih banyak kerusi pada pilihan raya umum baru-baru ini.
Bagaimanapun, Anis Anwar Suhaimi yang juga ketua penyelidik O2 Research Malaysia berkata, PN dilihat menumpuksn usaha mengukuhkan pengaruhnya di luar Parlimen.
Katanya, di Dewan Rakyat, jawatan ketua pembangkang boleh diberikan kepada individu yang mempunyai pengalaman bagi mengetuai ahli Parlimen PN, selain perwatakan yang agresif dalam melaksanakan semak dan imbang terhadap blok kerajaan.
“Justeru, perwatakan Hamzah Zainuddin antara pilihan yang sesuai untuk mengisi peranan tersebut.”
Sementara itu, Felo Kanan Majlis Profesor Negara (MPN) Jeniri Amir turut senada dengan Anis mengatakan ahli Parlimen Larut itu dilantik mengetuai 74 ahli Parlimen PN kerana potensi dan kebolehan yang dibawanya sepanjang berkecimpung dalam arena politik tanah air.
Atas sebab itu katanya, PN nampak keupayaan Hamzah untuk berhujah dengan kredibiliti yang dimilikinya.
"Kita kena sedar mungkin mereka (PN) lebih yakin dengan keupayaan Hamzah sebagai setiausaha agung untuk bertindak sebagai perbicara atau jurucakap utama parti itu.
"Apatah lagi hubungan Hamzah dengan Pakatan Harapan (PH) tidak begitu baik. Kita boleh tengok ini pada hujah pertamanya di Dewan Rakyat apabila dia ‘menyerang’ Anwar walaupun seolah-olah dia profesional seperti dia minta Anwar ambil tindakan saman akhbar antarabangsa yang kata dia homoseksual.
"Walhal dia sebenarnya nak cemarkan imej PM. Jadi ada semacam balas dendam di situ, kemarahan yang gelora diledakkan di Dewan Rakyat," katanya kepada MalaysiaNow merujuk kepada gesaan Hamzah supaya Anwar menyaman laporan akhbar antarabangsa yang menggelar perdana menteri sebagai "homoseksual tegar" atau "full-Brown homosexual".
Menurut Jeniri, disebabkan keberanian dan kelantangan Hamzah dalam berbicara maka tidak dapat dinafikan beliau lebih layak untuk jadi ketua pembangkang berbanding Muhyiddin atau sesiapa daripada PAS.
Dalam pada itu, Anis memberitahu strategi yang digunakan PN kini juga mempunyai sedikit persamaan dengan apa yang berlaku selepas Pilihan Raya Umum ke-14 (PRU14) pada tahun 2018.
Jelasnya, persamaan yang boleh diperhatikan adalah seseorang yang tidak lagi menjadi perdana menteri juga tidak akan menjadi ketua pembangkang di Parlimen.
Sebagai contoh, kedudukan dan status bekas perdana menteri Najib Razak selepas PRU14 yang menyandang jawatan pengerusi lembaga penasihat Barisan Nasional (BN) hanya kekal sebagai ahli Parlimen biasa.
Situasi yang sama juga dikesan apabila Dr Mahathir Mohamad melepaskan jawatan perdana menteri pada tahun 2020, beliau turut melepaskan jawatan pengerusi Bersatu menyaksikan Anwar yang ketika itu menerajui PH menjadi ketua pembangkang di Parlimen.
“Maka, Muhyiddin juga mengambil pendekatan yang mirip dengan kepimpinan terdahulu.”
Pada 9 Disember, mesyuarat jawatankuasa PN turut menamakan Muhyiddin sebagai ketua ahli Parlimen dan juga ketua whip PN.


Pasukan penyelamat berjaya temui mayat terakhir tanah runtuh

Penantian dan usaha pencarian mangsa terakhir tragedi tanah runtuh di tapak perkhemahan Father’s Organic Farm, Gohtong Jaya di Batang Kali di sini, berakhir selepas mayat mangsa itu ditemukan petang semalam.
Selepas sembilan hari operasi mencari dan menyelamat (SAR) dilaksanakan, mayat terakhir atau mangsa ke-31 iaitu kanak-kanak lelaki dipercayai berusia lingkungan antara 7 hingga 12 tahun, ditemukan pasukan SAR pada pukul 4.53 petang.
Ketua Polis Hulu Selangor Suffian Abdullah berkata mayat itu ditemukan dalam keadaan telungkup di tebing bukit, kira-kira empat meter dari tapak perkhemahan sektor A (hill view) dengan kedudukan mangsa yang tertimbus pada kedalaman tanah 1.5m.
“Mayat ditemukan dalam sleeping bag dengan keadaan sempurna dan berpakaian, namun sudah mula mereput. Mayat dihantar ke Hospital Sungai Buloh untuk proses bedah siasat,” katanya pada sidang media di sini hari ini.
Walaupun kesemua mayat mangsa ditemukan, beliau berkata operasi SAR yang sudah berlangsung selama sembilan hari itu, masih diteruskan bagi kerja pemeriksaan serta siasatan lanjut di tapak kejadian, dan keputusan untuk menamatkan SAR berkenaan akan dimaklumkan esok.
Sementara itu, Timbalan Pengarah Jabatan Bomba dan Penyelamat (JPBM) Selangor Wan Md Razali Md Wan Ismail berkata mangsa terakhir itu, ditemui hasil korekan secara manual oleh anggota penyelamat yang mengesan aliran cecair, yang dipercayai daripada mayat tersebut.
Dalam tragedi pada awal pagi 16 Disember lepas, seramai 92 mangsa yang terlibat dengan 61 daripadanya terselamat, manakala 31 terkorban selepas berlaku runtuhan tanah hingga menimbus kawasan perkhemahan mangsa. Kejadian menyayat hati itu meragut nyawa 18 individu dewasa dan 13 kanak-kanak.
Kawasan SAR yang dibahagikan kepada tiga sektor pencarian iaitu sektor A, sektor B (farm view) dan sektor C (river side) itu, melibatkan kekuatan melebihi 250 anggota penyelamat daripada pelbagai agensi serta khidmat unit anjing pengesan (K9) selain penggunaan jentera berat.
Operasi itu melibatkan kerjasama lima agensi utama kerajaan iaitu Polis Diraja Malaysia, Angkatan Tentera Malaysia, JBPM, Pasukan Mencari dan Menyelamat Khas Malaysia (SMART) dan Angkatan Pertahanan Awam (APM).
Secara keseluruhan, 20 mayat ditemukan di sektor A, satu di sektor B dan 10 lagi di sektor C.
Operasi itu disifatkan mencabar kerana kedudukan runtuhan pada sudut 45 darjah dan luas, serta keadaan timbunan tahan yang tebal dan berlumpur, selain faktor cuaca tidak menentu menyaksikan operasi tersebut beberapa kali ditangguhkan atas faktor risiko keselamatan.
Operasi SAR itu turut menguji ketahanan mental dan fizikal semua petugas operasi dan tidak terkecuali beberapa ekor anjing K9, terpaksa direhatkan akibat keletihan melampau, malah awal hari ini, seorang anggota APM yang terlibat dalam operasi itu dikejarkan ke hospital selepas pengsan dipercayai akibat keletihan melampau dan dehidrasi.
Semalam, Agensi Pengurusan Bencana Negara (Nadma) mengeluarkan senarai identiti 30 individu terkorban dalam kejadian itu selepas proses mengenal pasti dilakukan menerusi kaedah padanan asid deoksiribonukleik (DNA), cap jari, gigi dan pengecaman waris termasuk pada barangan peribadi serta tanda unik pada badan mangsa.
Dalam pada itu, rata-rata rakyat Malaysia di media sosial menzahirkan kesyukuran selepas mayat mangsa terakhir berjaya ditemukan, selain merakamkan ucapan penghargaan kepada seluruh anggota pasukan SAR yang bertungkus lumus melaksanakan operasi tersebut.


SPRM buat laporan polis dituduh ugut tahanan kes ‘Macau Scam’

Suruhanjaya Pencegahan Rasuah Malaysia (SPRM) membuat satu laporan polis terhadap seorang individu yang mendakwa diugut pegawai agensi itu semasa dalam siasatan kes “Macau Scam” baru-baru ini dalam satu mesej yang ditularkan melalui aplikasi WhatsApp.SPRM berkata, tuduhan itu bertujuan untuk mencemarkan nama baik mereka dan menggesa polis untuk menjalankan siasatan berhubung laporan palsu itu.“SPRM tidak akan melindungi mana-mana pihak sekiranya dakwaan tersebut benar dilakukan oleh pegawai SPRM namun sekiranya laporan tersebut palsu maka individu tersebut perlu dibawa ke muka pengadilan,” kata SPRM dalam satu kenyataan hari ini.Hari ini tular satu laporan polis daripada seorang individu yang mendakwa diugut pegawai SPRM semasa berada dalam tahanan kerana disiasat dalam kes Macau Scam.Individu itu mendakwa dirinya ditahan reman pada 1 hingga 2 Oktober lalu, dan diugut ketika hari kedua semasa dalam tahanan reman SPRM, sebelum dibebaskan empat hari kemudian pada 6 Oktober.Selepas dua bulan dibebaskan, individu itu bertindak membuat laporan polis mendakwa dirinya diugut oleh badan penguat kuasa itu.Dia mendakwa diugut untuk menyerahkan tiga buah kenderaan miliknya dan wang tunai sebanyak RM20 juta.“Pengadu dibawa ke pejabat SPRM Putrajaya untuk soal siasat berkaitan kes macau scam dan perhubungan pengadu dengan individu bernama Addy Kanna.“Semasa soal siasat pegawai SPRM mengugut untuk menahan reman ibu pengadu sekiranya pengadu tidak mahu mengaku terbabit dengan macau scam dan individu bernama Addy Kanna,” tulis individu tersebut dalam laporan polis yang ditularkan itu.


Vaksin cukup untuk setiap individu dewasa di AS

Menjelang akhir Mei, bekalan vaksin Covid-19 mencukupi untuk setiap dewasa di Amerika Syarikat (AS), kata Presiden Joe Biden pada Selasa, lapor Agensi Anadolu.Bercakap pada taklimat Rumah Putih, Biden berkata ketika pentadbirannya mengambil alih, “kontrak vaksin yang dibuat oleh kerajaan sebelum ini hampir tidak mencukupi untuk melindungi orang dewasa di Amerika.”“Kami tambah. Kira-kira tiga minggu lalu, kita dijangka mempunyai bekalan vaksin yang mencukupi untuk orang dewasa menjelang akhir Julai.“Dan hari ini, saya berbesar hati mengumumkan negara ini akan mempunyai bekalan vaksin yang cukup, untuk setiap orang dewasa di Amerika menjelang akhir Mei.“Itu pencapaian yang sangat penting,” katanya.Biden turut mengumumkan dua syarikat farmaseutikal terbesar dunia yang sebelum ini sentiasa bersaing, tetapi kini akan bekerja bersama untuk vaksin.“Johnson & Johnson dan Merck akan bekerjasama untuk memperluas pengeluaran vaksin Johnson & Johnson,” katanya.Menurutnya Johnson & Johnson turut mengambil langkah tambahan untuk mempercepat pengeluaran vaksin dengan beroperasi 24 jam sehari.


Di mana untungnya Umno berpecah dari PN?

Presiden Umno Ahmad Zahid Hamidi tidak mahu bekerjasama dengan Bersatu. Sudah dua kali keputusan yang sama dibuat.Keputusan pertama ialah melalui suratnya bersama Najib Razak kepada Agong secara diam-diam yang menyatakan mereka menyokong Anwar Ibrahim sebagai perdana menteri yang baru.Keputusan kedua juga dilakukan secara diam, tapi kali ini surat dikirim kepada Perdana Menteri Muhyiddin Yassin sendiri yang menyatakan Umno tidak akan bekerjasama dengan Bersatu pada Pilihan Raya Umum ke-15 (PRU15).Nampaknya, hati Zahid dah tekad tidak mahu bekerjasama dengan Bersatu mahupun berada di dalam Perikatan Nasional (PN) untuk PRU15 ini.Persoalannya apa untungnya untuk Umno dengan tindakan Zahid ini?Kalau ia adalah demi maruah, maruah mana lebih tinggi – maruah sebagai pembangkang atau maruah sebagai komponen kerajaan?Jika ia kerana maruah pemimpin, maruah mana pula yang lebih mulia antara dipimpin pimpinan yang kelihatan bersih atau terus dipimpin pimpinan yang turun naik mahkamah atas tuduhan rasuah?Apakah ia kerana maruah terpaksa duduk di bawah Bersatu di bawah kerajaan PN?Apakah ini yang dikatakan sebagai satu tindakan membuli Umno kerana parti ini mempunyai jumlah kerusi Parlimen terbesar di dalam kerajaan PN?Tapi, kalau bukan kerana Bersatu, rasanya Umno masih terus dibuli Pakatan Harapan (PH) dan Dr Mahathir Mohamad sehingga hari ini.Jika tindakan bercerai dengan Bersatu adalah demi masa hadapan Umno, apakah strateginya yang menjamin parti Melayu itu akan menang dan muncul sebagai kerajaan selepas PRU15 dengan kerusi perdana menteri dalam tangan?Perang tiga penjuru antara PH, PN dan Barisan Nasional (BN) belum tentu menguntungkan Umno.Ini kerana BN tidak lagi seperti dulu ketika ia masih dianggotai parti komponen dari Sabah dan Sarawak.Sekiranya Umno bekerjasama dengan PKR, kerusi bertindih hampir sama banyaknya antara Umno dan Bersatu.Kerusi yang Umno kalah pada PRU14 kebanyakannya jatuh ke tangan PKR.Kerusi Bersatu pula diperolehi daripada ahli Parlimen Umno yang melompat.Jika bekerjasama dengan Bersatu dianggap sebagai kena buli kerana tidak mendapat kerusi perdana menteri, apakah kerjasama dengan PKR nanti tidak akan dianggap sedemikian rupa kerana Anwar Ibrahim adalah pilihan pembangkang.Bagaimana pembahagian kerusi antara PKR, Umno dan Amanah nanti?Bukankah ia serupa dengan masalah pembahagian kerusi antara Umno, Bersatu dan PAS?Jika ia tidak dapat diselesaikan di dalam PN, bagaimana ia boleh diselesaikan di belah satu lagi?Ataupun Umno sudah bersedia bekerjasama dengan DAP, yang bakal membuka jajaran baru politik negara?Apakah perasaan MCA dan MIC dan nasib BN, jika ia betul berlaku?Apakah undi orang Melayu masih akan kekal bersama Umno?Bukan itu sahaja, apakah undi orang Cina akan kekal bersama DAP? Semuanya bakal menjadi pertaruhan.Jadi, mengapakah Umno tidak mahu bekerjasama dengan Bersatu?Apakah ia kerana maruah Umno? Ataupun ia kerana masa depan Umno? Apakah adalah motif persendirian yang lain?Ahli-ahli Umno perlu bertanya pada diri sendiri, di persimpangan ini, Umno perlu memilih jalan yang mana?Jalan yang mempunyai peluang lebih cerah menjadi kerajaan atau jalan yang bakal mengulangi mimpi ngeri PRU14?Pejuang Umno mana yang perlu dipentingkan – mereka yang mengorbankan diri sendiri untuk Umno atau mereka yang mengorbankan Umno demi diri sendiri?


Pesawah petik kes Najib di mahkamah berjaya tangguh hukuman penjara

Seorang pesawah berjaya dalam permohonannya di Mahkamah Rayuan semalam untuk penangguhan pelaksanaan hukuman penjara tujuh tahun kerana menyebabkan kecederaan teruk kepada rakan sekampung sementara menunggu keputusan rayuan terakhirnya dengan memetik kes Najib Razak.Peguam Mohd Azrul Hasyimi Mohamad yang mewakili Mohamad Faiz Mohd Ruseli telah memetik kes Najib yang disabitkan dengan tujuh pertuduhan rasuah membabitkan dana SRC International Sdn Bhd tetapi diberi penangguhan pelaksanaan hukuman penjara sementara menunggu rayuannya selesai.Panel tiga hakim Mahkamah Rayuan iaitu Kamaludin Md Said, Che Mohd Ruzima Ghazali dan Hashim Hamzah bersetuju membenarkan permohonan Faiz untuk penangguhan pelaksanaan hukuman. “Kami bersetuju hukuman ditangguhkan sementara menunggu keputusan rayuan terhadap sabitan dan hukuman,” kata Kamaludin.Faiz dibenarkan diikat jamin sebanyak RM30,000 dengan seorang penjamin selain perlu melapor diri di balai polis Binjai di Kota Baru, Kelantan, dua minggu sekali sehingga rayuannya didengar.Pada 28 Julai 2020, Mohamad Faiz, 25, didapati bersalah oleh Mahkamah Sesyen atas tuduhan menyebabkan kecederaan parah terhadap Nus Hassan, 42, di Kg Tambak Banggu, Kota Bharu, Kelantan pada 7 malam pada 26 Jun 2019.Hakim Mahkamah Sesyen menjatuhkan hukuman penjara tujuh tahun dan memerintahkan dia dikenakan dua sebatan tetapi membenarkan permohonan Faiz untuk penangguhan pelaksanaan hukumannya sementara menunggu rayuannya di Mahkamah Tinggi.Mahkamah Tinggi, bagaimanapun, pada 14 Disember 2020, mengekalkan keputusan Mahkamah Sesyen dan menolak penangguhan pelaksanaan hukuman penjara Faiz sementara menunggu rayuannya terhadap sabitan dan hukuman ke Mahkamah Rayuan.Secara kebetulan, Faiz dan Najib dijatuhkan hukuman oleh mahkamah berbeza atas pertuduhan berbeza pada hari yang sama pada 28 Julai 2020.Dalam kes Najib, Mahkamah Tinggi membenarkan permohonan bekas perdana menteri itu untuk penangguhan pelaksanaan hukuman penjara 12 tahun dan denda RM210 juta dan juga membenarkannya dibebaskan dengan jaminan RM2 juta.Pada 8 Disember tahun lepas, Mahkamah Rayuan, yang mengekalkan keputusan Mahkamah Tinggi, juga membenarkan Najib menangguhkan pelaksanaan hukumannya dan denda sementara menunggu rayuan terakhirnya di Mahkamah Persekutuan.